ועדת הפנים ואיכות הסביבה, כנסת 18, פרוטוקול מספר 5, 2009-05-18 11:30

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: הישיבה הזאת מתקיימת לאור השביתה שהתקיימה בשבוע שעבר, שהכריז עליה מרכז השלטון המקומי באופן חד-צדדי.

דוד אזולאי: אנו רוצים לקיים דיון.

דוד אזולאי: אני רואה כאן נוכחות של נציגי השלטון המקומי, משרד הפנים ומשרד האוצר.

דוד אזולאי: המשבר ברשויות המקומיות, לצערי הרב הולך ומחריף.

דוד אזולאי: אף אחד מאתנו עדיין לא רואה את האור בקצה המנהרה.

דוד אזולאי: החשש הגדול, שהמשבר הזה מערער את יציבותן הכלכלית של הרשויות המקומיות וגם מהווה איום על תושבי הרשויות המקומיות, שהם בעצם תושבי מדינת ישראל.

דוד אזולאי: מתוך 250 רשויות מקומיות במדינת ישראל, 139 רשויות מקומיות נמצאות בתהליך הבראה, ויתקנו אותי אנשי משרד הפנים אם אני טועה.

דוד אזולאי: מר רני פינצ'י אני רואה שהרמת את ראשך, אולי יש איזה אי-דיוק בנתונים שמסרתי.

דוד אזולאי: אשמח לשמוע ממך.

דוד אזולאי: אני מניח שהנתונים דומים לאלה שמסרתי והפערים לא גדולים.

דוד אזולאי: אחת הבעיות הקשות נובעת מכך שהשלטון המרכזי, לצערי הרב, לא תמיד עומד בהתחייבויות שלו ולא תמיד מעביר את התקצוב בזמן.

דוד אזולאי: בעיה נוספת היא חקיקה שעולה כסף ואינה ממומנת על-ידי השלטון המרכזי.

דוד אזולאי: ודבר חמור יותר, מצד אחד מתקצבים את תוכניות ההבראה, ומצד שני מקצצים במענקי האיזון ואחר-כך אנו עומדים בפני שוקת שבורה.

דוד אזולאי: דבר נוסף, קובעים יעדים בתוכניות ההבראה – ולצערי הרב אני מכיר את זה גם מן הזווית שלי – ויודעים מראש שהרשות המקומית לא תעמוד בתוכנית ההבראה.

דוד אזולאי: קובעים יעד להגדלת שיעור הגבייה מצד אחד, אולם מן הצד השני אנו שומעים על מיתון ועל אבטלה.

דוד אזולאי: צריך לתת את הדעת לעניין הזה.

דוד אזולאי: והדבר החמור יותר, חלק מן הרשויות המקומיות היו אמורות לקבל הלוואות מבנקים אך הבנקים לא אישרו להן את ההלוואות וכתוצאה מכך לא עמדו ביעדי ההבראה והצטברו הגירעונות, ואחר-כך, איך אומרים, כולם מחכים לראות מי ימות ראשון, הכלב או הפריץ, וזאת התוצאה.

דוד אזולאי: זה גלגל שכל הזמן חוזר על עצמו.

דוד אזולאי: אחר-כך בא ראש עירייה חדש ואומר: רבותי, מה אתם רוצים ממני, אלה גירעונות מן הקדנציה הקודמת, בא שר פנים חדש עם הגזירות שלו וכל אחד בא עם הנתונים לרשויות המקומיות.

דוד אזולאי: אני מפנה את הדברים גם לנציגי משרד האוצר וגם לנציגי משרד הפנים.

דוד אזולאי: את התסריט הזה אני מכיר זמן רב.

דוד אזולאי: אציג רק דוגמה אחת.

דוד אזולאי: אחד הדברים שראיתי, שקיצצו את מענקי האיזון ואחר-כך את הסכום שקיצצו, לאחר כמה שנים החזירו אותו לתוכניות ההבראה.

דוד אזולאי: מה הועילו חכמים בתקנתם?

דוד אזולאי: רבותי, תנו לרשויות המקומיות לתפקד בצורה נאותה.

דוד אזולאי: נושא חשוב נוסף הוא הגבייה.

דוד אזולאי: אני אומר את זה גם לרשויות המקומיות.

דוד אזולאי: אני מכיר את זה, יש רשויות מקומיות שאינן מסוגלות לעמוד בשיעורי הגבייה הנדרשים מהן, אבל מצד שני, אני אומר: רבותי, לא יעלה על הדעת שאזרח ישלם עבור חשמל וטלפון אבל כאשר הוא מגיע לארנונה ולמים פתאום שם כל הצרות קורות ולא משלמים, וזה פוגע כמובן בסופו של דבר בשירות לאזרח.

דוד אזולאי: אלה פחות או יותר הדברים.

דוד אזולאי: אני שומע כרגע, ואני מקווה שראשי הרשויות יעדכנו אותי, על קיצוץ במענקי האיזון בתקציב הנוכחי שיאושר בזמן הקרוב.

דוד אזולאי: אינני יודע מה גודל הקיצוץ הצפוי במענקי האיזון אבל, רבותי, מענקי האיזון הם החמצן של הרשויות המקומיות.

דוד אזולאי: ברגע שמקצצים לרשות מקומית את מענקי האיזון, או שיש אי-שוויון במענקי האיזון, התוצאה היא פגיעה קודם כול באזרחים של אותה הרשות המקומית.

דוד אזולאי: לפני שניגש לדיון, הייתי מבקש לשמוע את נציגי השלטון המקומי.

דוד אזולאי: הם ביקשו להציג לנו כאן מצגת.

דוד אזולאי: נתחיל עם זה, אבל אני מבקש לעשות את זה בקצרה.

אליעזר חסדאי: ברשותך, אדוני היושב-ראש, אני יושב-ראש ועדת הפנים של מרכז השלטון המקומי.

אליעזר חסדאי: אני ראש המועצה המקומית אלפי מנשה.

אליעזר חסדאי: נמצאים כאן נציגים נוספים מרשויות שונות ומגוונות.

אליעזר חסדאי: נבקש שמר אריה מצליח, הכלכלן שלנו, יציג מצגת קצרה.

אליעזר חסדאי: אבל לפני כן, ברשותכם, רק לסבר את האוזן בנושא מענקי איזון, ואחרי כן, אם יורשה לנו, כל אחד ידבר בתחומים ספציפיים מאוד כדי שהיריעה תהיה רחבה יותר על היקף הבעיה שהשלטון המקומי מצוי בה.

דוד אזולאי: למען הסדר הטוב, אני מקדיש 5 דקות למצגת.

דוד אזולאי: ראשי הרשויות, אני מציע שתקבעו ביניכם איזו חלוקה מי ייצג את השלטון המקומי.

דוד אזולאי: אני לא יכול לתת לכל ראש רשות מקומית לדבר.

דוד אזולאי: אני מציע שאדם אחד ייצג את כל השלטון המקומי.

דוד אזולאי: אני סומך עליכם.

דוד אזולאי: אתם יודעים לעשות את זה היטב ואני בטוח שאתם סומכים על החברים שלכם שייצגו אתכם נאמנה.

דוד אזולאי: נמצאים כאן נציגי משרד הפנים ומשרד האוצר, וכמובן גם חברי כנסת שבוודאי ירצו להתבטא.

אליעזר חסדאי: חבריי חברי הרשויות המקומיות, אנו נמצאים בוועדת הפנים והגנת הסביבה של הכנסת.

אליעזר חסדאי: באנו לכאן באישורם וברשותם, לכן עלינו להתנהג על-פי הכללים של הוועדה.

אליעזר חסדאי: אם נותנים לנו זמן, צריך להגיד תודה על הזמן שניתן.

אליעזר חסדאי: אני רוצה לפתוח בכך שמר שלמה בוחבוט, יושב-ראש מרכז השלטון המקומי מתנצל על כך שאינו נמצא כאן.

אליעזר חסדאי: יש לו כנס של ראשי רשויות חדשים בצפון שנקבע כבר מזמן וחשוב מאוד שיהיה שם כדי לתת להם כלים איך להיות ראשי רשויות טובים יותר בתחילת דרכם.

אליעזר חסדאי: אדבר רק על מענק האיזון, ואחרי כן ניכנס למצגת בקצרה.

דוד אזולאי: אני מציע שקודם כול נראה את המצגת ואחר-כך אאפשר לך לדבר.

דוד אזולאי: תודה רבה.

דוד אזולאי: בבקשה אדוני.

אריה מצליח: אני מנהל היחידה הכלכלית במרכז השלטון המקומי.

אריה מצליח: נציג כאן מצגת קצרה שתיגע בעיקר בנושא מענק האיזון, למרות שיש בעיות רבות מאוד שנוגעות לשלטון המקומי בתקציב 2009 ותקציב 2010.

אריה מצליח: אקדים ואומר שהנתונים שאנו מציגים הם למיטב הבנתנו.

אריה מצליח: החלפנו מילים גם עם אנשי משרד האוצר ומשרד הפנים.

אריה מצליח: גם אצלם המספרים עדיין לא נעולים, אבל המגמות ברורות בהחלט.

אריה מצליח: אם אנו טועים בכמה אחוזים, תסלחו לנו מראש אבל הכיוון ברור, והוא רע.

אריה מצליח: קודם כול, למי שלא מכיר אז ממש בשתי מילים.

אריה מצליח: מענק האיזון קיים כבר שנים רבות מאוד במדינת ישראל ותכליתו לתת לכל רשות מקומית תקציב מן המדינה שיאפשר לה לקיים רמת שירותים מינימלית לתושבים, בהנחה שלא לכל הרשויות המקומיות במדינת ישראל יש בכלל רמת הכנסות עצמיות מספקת מכיוון שלרובן אין מקורות הכנסה מעסקים ברמה הראויה.

אריה מצליח: השיטה היא שמידי שנה בשנה בא משרד הפנים וקובע את גובה המענק לכל רשות ורשות על-פי נוסחה שעודכנה במשך השנים.

אריה מצליח: דרך אגב, גם בימים אלה ועדה ציבורית בוחנת את הנוסחה הזאת.

אריה מצליח: כך או כך, יש נוסחה שבודקת פרמטרים כאלה או אחרים ברשות המקומית, ובסופו של דבר קובעת את היקף המענק שמגיע לרשות המקומית.

אריה מצליח: מאחר ותמיד התקציב שהמדינה מעמידה לטובת הרשויות המקומיות במענקי איזון לא מספיק, מפעילים מקדם כדי להתאזן ולהשוות בין מה שצריך ובין מה שנותנים ומראש נותנים פחות מן הצרכים.

אריה מצליח: זה הכלל, וכך זה עובד כבר שנים, וזה רע.

אריה מצליח: מצד אחד המדינה אומרת כמה צריך לתת לרשויות המקומיות, ומצד שני באופן מובנה נותנת תמיד פחות.

אריה מצליח: בשנת 2003 עברנו משבר כלכלי ענק בעקבות מהלך כלכלי דומה למדי למה שקורה היום, אולי הוא היה חמור פחות ברמה הבין-לאומית, אבל הקיצוץ במענקי האיזון ברשויות המקומיות היה עצום ולקח כמה שנים עד שהרשויות המקומיות הצליחו איכשהו להבריא, וגם נושא ההבראה כאן מחייב דיון נפרד, ומייד נראה את המספרים.

אריה מצליח: בשקף הזה רואים את שיעור המימוש של מענק האיזון, כלומר אילו אחוזים המדינה נותנת בשנים האחרונות לעומת מה שצריך על-פי הנוסחה.

אריה מצליח: אנו רואים שבשנת 2004 נתנו 69% ויש כאן מהלך יפה בסך הכול שבו המדינה הגדילה את שיעור המענק, אבל אנחנו עדיין רחוקים מ-100%, וכעת ב-2009-2010 נתרחק מאוד מ-100% מימוש.

אריה מצליח: שיעור מימוש של 83.5% היה בשנת 2007.

רני פינצ'י: בשנת 2008 שיעור מימוש מענקי האיזון עמד על 81.2%.

אריה מצליח: ב-2008 שיעור המימוש היה 81.2%.

אריה מצליח: זה אומר שאם לפי הנוסחה צריך היה לתת לרשויות המקומיות 3 מיליארד שקל, הרי שב-2008 בסופו של דבר הועמדו לזכות הרשויות המקומיות 2.6 מיליארד שקל, וזה בשנה טובה מאוד.

אריה מצליח: כלומר היתה מגמה טובה למדי בשנים האחרונות של סגירת הפערים במענקי האיזון.

אריה מצליח: דרך אגב, בישראל 229 רשויות מקומיות מתוך 252 מקבלות מענק איזון, שיהיה ברור.

אריה מצליח: למעשה רוב הרשויות המקומיות במדינת ישראל מקבלות מענק איזון.

אריה מצליח: חלקן כמובן מענק קטן, רואים כאן את היקף המענק, וחלקן מענק גדול יותר, אבל רוב הרשויות המקומיות בישראל מקבלות מענק איזון.

אריה מצליח: כשאני אומר רשויות מקומיות אני מתכוון גם למועצות האזוריות.

אריה מצליח: ניגש בבקשה למספרים.

אריה מצליח: בשקף הזה רואים את התפתחות מענק האיזון משנת 2000 בואכה שנת 2008 במחירים שוטפים.

אריה מצליח: בשנים הראשונות של העשור הזה מענק האיזון עמד על סדר גודל 3.5 מיליארד שקלים, זה מה שחולק לרשויות המקומיות, כאשר בשנים 2007-2008 מענק האיזון עמד על כ-2.3-2.4 מיליארד שקלים.

אריה מצליח: בשנת 2008, לאחר מאבק של השלטון המקומי, שגם הוועדה הזאת היתה שותפה לו וגם משרד הפנים, הוחלט לתגבר את מענק האיזון בתוספת של 300 מיליון שקלים.

אריה מצליח: ניסינו שהתוספת הזאת תהיה בבסיס תקציב מענקי האיזון.

אריה מצליח: למרב הצער זה לא קרה.

אריה מצליח: קיבלנו הבטחות רבות לקיבוע התוספת של 300 מיליון השקלים, כולל הבטחות בכתב מאגף התקציבים במשרד האוצר לגבי שנת 2009.

אריה מצליח: אנו מקווים ש-300 מיליון השקלים הללו יינתנו בשנת 2009.

אריה מצליח: בשקף הזה רואים שיש ירידה דרמטית בתחילת שנות האלפיים.

אריה מצליח: ב-2003 יש ירידה של 33% כאשר 800 מיליון שקל ירדו בשנה אחת.

אריה מצליח: זה הביא למעלה מ-150 רשויות מקומיות לקריסה כלכלית, לתוכניות הבראה, למשבר קשה מאוד.

אריה מצליח: די ברור כיצד הגיעו לכך.

אריה מצליח: דרך אגב, לא פעם עוטפים את הבעיה התקציבית של הרשויות המקומיות בבעיות ניהול וכולי אבל ברגע שהמדינה הפסיקה לתת את מה שעליה לתת ובשיעורים כל-כך גדולים, אין מה להתפלא.

אריה מצליח: דרך אגב, אנחנו בפתח של העניין הזה, אבל אציג כמה נתונים על אינדיקטורים שיש לנו כבר כעת לגבי הסתבכות עתידית של רשויות מקומיות אם הכיוונים הללו יימשכו.

אריה מצליח: זה מה שאנו רואים עד 2008.

אריה מצליח: ב-2009-2010 הנתונים מבוססים על הערכות שלנו, שמתבססות על קרקע טובה למדי, לאחר שווידאנו אותם עם משרד הפנים.

אריה מצליח: ב-2009 וב-2010 המספר הבסיסי הוא 1.9 מיליארד שקלים.

אריה מצליח: זאת ירידה דרמטית וחסרת תקדים.

אריה מצליח: זה המספר הנמוך ביותר שהיה לדעתי אי-פעם במענקי האיזון, ותתקנו אותי אם אני טועה.

רני פינצ'י: ב-2010 תהיה הפחתה של עוד 5%.

אריה מצליח: מתקנים אותי שאולי הנתון גרוע יותר ב-2010.

אריה מצליח: כך או כך, המספרים נמוכים מאוד.

אריה מצליח: אנו רואים שבשנת 2009, במקרה הטוב היקף התקציב יהיה 2.3 מיליארד שקלים, וזה בהנחה ש-300 מיליון השקלים יינתנו לרשויות המקומיות.

אריה מצליח: ב-2010 נראה לראשונה מענקי איזון בסך פחות מ-2 מיליארד שקלים.

אריה מצליח: צריך להבין מה עושה לרשויות המקומיות הקיצוץ של 33% במענק שלהן.

אריה מצליח: להערכתנו תוך 4-5 חודשים יהיו לפחות עוד 85 רשויות מקומיות שייכנסו לגירעון בתפעול שלהן.

אריה מצליח: זאת הערכה שעשינו בימים האחרונים.

אריה מצליח: אני רוצה לעשות הפסקה קצרה בעניין הזה.

אריה מצליח: גם היושב-ראש הזכיר קודם, חשוב לי מאוד לומר איך אנו מתנהלים במדינה בהקשר של מענקי איזון.

אריה מצליח: יש כאן גרף עם 3 צבעים, כאשר קו האפס מבטא את היקף מענקי האיזון בשנים 2000-2002 בממוצע.

אריה מצליח: הקו האדום מבטא את היקף הירידה בשנים שלאחר מכן לעומת השנים הללו.

אריה מצליח: אם רואים כאן 876 – משמע שב-2003 היתה ירידה במענק האיזון בהיקף של 876 מיליון שקלים בהשוואה לממוצע בין 2000-2002.

אריה מצליח: הקווים הצהוב והכחול מבטאים את תוכניות ההבראה ואת האשראי הבנקאי שקיבלו הרשויות המקומיות.

אריה מצליח: כאשר עשו בשנת 2003 קיצוץ בהיקף של 876-900 מיליון שקלים, רואים סכום דומה בשנה שלאחר מכן שהרשויות המקומיות קיבלו בצורה של תוכנית הבראה ושל הלוואות מן הבנקים.

אריה מצליח: המספרים דומים למדי.

אריה מצליח: יש 1.1 מיליארד שקלים ב-2004, חוזר 1.2 מיליארד ב-2005.

אריה מצליח: חלק גדול מגיע בצורה של הלוואות מן הבנקים, חלק קטן יותר לצערנו מגיע בצורה של תוכניות הבראה.

אריה מצליח: ב-2006 חוזר 1.1 מיליארד שקל ויורד פחות.

אריה מצליח: אנחנו מבינים שיש כאן איזו מגמה.

אריה מצליח: אני רוצה לומר שמחליפים כאן כסף בכסף.

טלב אלסאנע: מה ההיגיון בדבר הזה?

אריה מצליח: אין בזה שום היגיון.

אריה מצליח: זה בדיוק העניין.

אריה מצליח: המדינה מקצצת במענקי האיזון ולמחרת מחזירה אותם בצורה של תוכניות הבראה ואשראי בנקאי.

אריה מצליח: זו בוודאי תקלה.

אריה מצליח: אנו בפתחה של תקופה קשה מאוד בהקשר הזה.

אריה מצליח: השלטון המקומי טען תמיד שהדבר הנכון הוא לקבע את מענקי האיזון, לקבע את הנוסחה הזאת ולחלק את ה-100%.

אריה מצליח: זה עולם אחר.

אריה מצליח: לא יעלה על הדעת הרי שהמדינה, בהקשר אחר לגמרי, למשל בהקשר של קצבאות זקנה, לא ייתכן שהמדינה תקבע את הקריטריונים לקצבאות זקנה ותיתן רק 75% או 80% מזה.

אריה מצליח: במענקי האיזון זה כן יכול להיות.

אריה מצליח: במענקי האיזון קובעים נוסחה ובסוף מחלקים 75% או 80% או 82%, ואחרי כן מתפלאים שהרשויות המקומיות לא נותנות רמת שירותים נאותה.

אריה מצליח: בסוף זה מגיע לתושבים.

אריה מצליח: כפי שאמרתי, בשנים האחרונות היה מהלך, מאמצים גדולים מאוד של משרד הפנים לסגור את הגירעון הקשה ברשויות המקומיות באמצעות תוכניות הבראה והזרמת כסף נוסף.

אריה מצליח: בגרף הזה רואים את הירידה בהיקף הגירעון השוטף ברשויות המקומיות, כאשר בשנת 2008, כפי שאתם רואים, מתחילה כבר המראה בגירעון השוטף של הרשויות המקומיות.

אריה מצליח: לדעתי בשנה הבאה נמצא את עצמנו במצב דומה מאוד לזה של שנת 2004, כלומר נראה הסתבכות כללית של הרשויות המקומיות בשל הקיצוץ העצום במענקי האיזון.

אריה מצליח: כמה נתונים על מה שאנו מזהים כרגע.

אריה מצליח: הנתון שציינת קודם, על קריסה כלכלית של 150 רשויות מקומיות, היה נכון לעבר.

אריה מצליח: בבדיקה האחרונה שערכנו עם משרד הפנים היו 87 רשויות מקומיות בתוכניות הבראה; 81 רשויות מקומיות שיש להן חשב מלווה; 22 רשויות מקומיות שמנוהלות על-ידי ועדה ממונה; ולפי הערכה שלנו עוד 85 רשויות מקומיות שייכנסו להסתבכות כלכלית בתוך חודשים ספורים בגלל הקיצוץ במענקי האיזון.

אריה מצליח: יש לנו כרגע אינדיקטורים מ-26 רשויות מקומיות על הלנת שכר, וזה הולך וגובר.

אריה מצליח: זאת רשימה חלקית.

אריה מצליח: אני מסיים את המצגת.

אריה מצליח: אמרתי שאדבר רק על מענקי האיזון, אבל אי אפשר שלא תטעמו מן הבעיות האחרות שמקיפות את השלטון המקומי, שנובעות רובן ככולן מאותו חוק - - -

דוד אזולאי: אולי תגיד לנו, מבין הרשויות המקומיות שנמצאות בתוכניות הבראה, כמה מתוכן עמדו ביעד שמשרד הפנים קבע להן והתאזנו?

רני פינצ'י: אם 150 רשויות מקומיות היו בתוכניות הבראה והיום יש 87, סימן שכמחצית מן הרשויות המקומיות הללו התאזנו.

רני פינצ'י: המספר לא מדויק מכיוון שיש רשויות מקומיות חדשות שנכנסו, אבל בגדול, מחצית מן הרשויות המקומיות הצליחו בתקופה הנתונה להבריא, מ-2006 ואילך.

דוד אזולאי: זה נחשב בעיניכם להצלחה, ש-50% מן הרשויות המקומיות שנמצאות בתוכניות הבראה הצליחו להתאזן?

רני פינצ'י: זה 50% הצלחה.

אבי נעים: לפי דוח מבקר המדינה זה 42%.

אריה מצליח: חשוב לומר, יש כאן הרי מין חוזה בין הרשויות המקומיות ובין המדינה, שהמדינה מראש מפרה חלק ממנו.

אריה מצליח: תוכנית הבראה היא תוכנית שבה הרשות המקומית עושה תהליכי התייעלות, מקבלת מענקי הבראה, אבל יש לה גם איזו רמה של הכנסה אחרת מן המדינה, שזה מענק האיזון.

אריה מצליח: ברגע שהמדינה חותכת את מענק האיזון אל תתפלאו שרשויות מקומיות נוספות ייכנסו למשבר ולא יעמדו בתוכנית ההבראה.

אריה מצליח: זה ברור מאליו.

אריה מצליח: זה מה שעומד לקרות כאן.

אריה מצליח: בירידות כאלה במענקי האיזון, של 33%, אין שום סיכוי שרשות מקומית תצליח להיות מאוזנת.

דוד אזולאי: האם אתם לא חוששים כרגע, כתוצאה מן הקיצוץ הזה, שרשויות מקומיות שבכל זאת הצליחו לעמוד על הרגליים עלולות לחזור שוב לאותו מצב שהיו בו קודם לכן?

רני פינצ'י: אנחנו חוששים מאוד.

רני פינצ'י: לא רק שאלו שהיו בתוכניות הבראה יחזרו למצבן הקודם, אלא גם מקריסה של רשויות חדשות שעד כה לא נכנסו לתוכניות הבראה.

רני פינצ'י: יש גורמים נוספים שמגדילים את החשש שיהיה משבר כבד בשלטון המקומי – בעיה באשראי, הוצאות נוספות שיש על השלטון המקומי.

רני פינצ'י: אפרט בהמשך.

אריה מצליח: משבר האשראי – כפי שראינו, בתוכניות ההבראה שולחים את הרשויות המקומיות לבנקים, אבל הבנקים מחזירים את הרשויות המקומיות בחזרה.

אריה מצליח: יהיה קושי גדול מאוד לקבל אשראי מן הבנקים.

אריה מצליח: זה עוד סיבה להסתבכות שבפתח.

אריה מצליח: יש קיצוצים נוספים שאנו מזהים.

אריה מצליח: למשל בתקציבי הפיתוח.

אריה מצליח: בנושא החינוך איננו יודע מה נסגר בדיוק.

אריה מצליח: אנו מבינים שיש לנו בעיה.

אריה מצליח: צריך להבין, זה פחות או יותר מנגנון אוטומטי.

אריה מצליח: כאשר יש קיצוץ במשרד החינוך, משרד החינוך מטבע הדברים לא יכול לקצץ משרות אצלו.

אריה מצליח: קל הרבה יותר לקצץ בתקציבים שמעבירים לרשויות המקומיות, שגם בהם יש משרות, אבל הם לא על תלוש המשכורת של משרד החינוך.

אריה מצליח: לכן אנחנו מניחים – וזו לא הערכה מסוכנת מדי – שמשרד החינוך יעביר חלק מן הקיצוץ שהוטל עליו אל הרשויות המקומיות, על-ידי קיצוץ בכוח-עזר בחינוך.

אריה מצליח: את חוק נהרי אתם מכירים – חיוב הרשויות המקומיות לממן את החזקת בתי-הספר המוכרים.

אריה מצליח: כאן מדובר בפגיעה קשה מאוד בשלטון המקומי.

אריה מצליח: אגב, הובטח לנו שנקבל שיפוי על העניין הזה.

אריה מצליח: עד היום לא התקבל שום שיפוי, והחוק בתוקף.

אריה מצליח: יש כרגע שאלה של פרשנות איך לממש אותו ולכן לא כל הרשויות המקומיות מממשות אותו.

יצחק גולברי: כלומר אנחנו עבריינים.

יצחק גולברי: יש חוק שעלינו לממשו, אך אין לנו כלים לעשות את זה.

אריה מצליח: באשר לתקבולי המים – מדברים כאן הרבה על רפורמות במשק המים ועל הפרטת משק המים.

אריה מצליח: יהיה נכון שהוועדה תייחד לזה ישיבה נפרדת.

אריה מצליח: יש כאן פגיעה חמורה וקשה מאוד בהכנסות הרשויות המקומיות שאנו אומדים אותה במאות מיליוני שקלים.

אריה מצליח: למעשה הרשויות המקומיות נדרשות היום לשלם תעריף גבוה מאוד על צריכת המים שלהן וכן פערי תיווך בשל העברת האחריות לתאגידי המים.

אריה מצליח: היום הן נדרשות לשלם גם עבור מע"מ במים, מה שלא נדרש בעבר.

אריה מצליח: באשר לייקור המע"מ – ברגע שהמע"מ עולה ב-1% אוטומטית זה מושלך על צד ההוצאות ברשויות המקומיות.

אריה מצליח: יש לכך השפעה מיידית בסדר גודל של 200 מיליון שקלים, ויהיו לזה כנראה השפעות נוספות אם יעדכנו גם את מע"מ השכר, של עוד 60 מיליון שקל.

אריה מצליח: רק הדבר הזה, שלכאורה אנחנו שקופים בו, יסתכם בהוצאה נוספת של 270 מיליון שקל.

אריה מצליח: באשר לארנונה לאזרחים ותיקים – שכחנו, אבל בחוק ההסדרים הקודם, שבכלל לא דנו בו, נתקבלה החלטה שהמדינה לא תכבד את החלטתה הקודמת לממן לרשויות המקומיות את הנחת הארנונה לאזרחים ותיקים.

אריה מצליח: החוק קודם להחלטות הממשלה וצריך לקיים אותו.

אריה מצליח: הדבר הזה קטן יחסית ומסת

אריה מצליח: כם ב-30 מיליון שקלים, אבל זה עוד כניסה לכיסים של הרשויות המקומיות.

אריה מצליח: היטל השבחה וחלוקתו מחדש – זה נושא רחב שלא אכנס אליו עכשיו.

אריה מצליח: תוצרת הארץ – כרגע יש הנחיה לרשויות המקומיות, כחלק מהחלטות הממשלה, לרכוש אך ורק תוצרת הארץ.

אריה מצליח: המשמעות היא ייקור של 15% בהוצאות של הרשויות המקומיות.

אריה מצליח: באשר לעדכון הארנונה – נתקבלה החלטת ממשלה שהרשויות המקומיות לא רשאיות לעדכן את הארנונה.

אריה מצליח: מדובר על עדכון ריאלי בגין שינויי סיווג וכדומה.

אריה מצליח: גם זה פוגע ביכולת של הרשויות המקומיות להתמודד עם המצב הכלכלי.

דוד אזולאי: תודה רבה.

דוד אזולאי: מר רני פינצ'י, לפני שאתן לך את רשות הדיבור, אני רוצה לקדם בברכה, נמצאת אתנו כאן קבוצת חיילים מחטיבת התכנון ומינהל כוח האדם בצה"ל.

דוד אזולאי: אני מקדם אתכם בברכת ברוכים הבאים.

דוד אזולאי: אני מקווה שתיהנו מן הדיון, שהוא דיון חשוב ורציני שנוגע לכל אחד מאזרחי מדינת ישראל.

רני פינצ'י: אדוני היושב-ראש, התמונה שהציג מרכז השלטון המקומי מדויקת.

דוד אזולאי: אני שמח לשמוע.

דוד אזולאי: אני מקווה שמשרד האוצר באותה דעה.

רני פינצ'י: ההבדל בינינו הוא בהערכת הסיכונים, אבל גם אנו צופים שבשנה הקרובה ייכנסו רשויות מקומיות נוספות ורבות למשבר כלכלי, לאחר שהיה שיפור.

רני פינצ'י: נכון, רשויות מקומיות לא עמדו בכל תוכניות ההבראה שלהן, רק 50% שיפרו את מצבן, אבל זה מצב טוב יחסית.

רני פינצ'י: דרך אגב, 87 הרשויות המקומיות שנותרו בתוכניות ההבראה חלקן עדיין בתהליך, כלומר זה לא שהסתיימה תוכנית ההבראה והם לא עמדו בה.

רני פינצ'י: הן עדיין נמצאות במסגרת תוכנית ההבראה אך לא עמדו בכל הפרמטרים.

דוד אזולאי: מה אתה מצפה מרשות מקומית שנמצאת באמצע תוכנית ההבראה והולכים לקצץ לה עכשיו את מענק האיזון?

דוד אזולאי: מה היא יכולה לעשות?

דוד אזולאי: גם ראש העירייה המוצלח ביותר לא יעמוד בזה.

רני פינצ'י: אדוני צודק לחלוטין.

רני פינצ'י: לא רק הרשויות המקומיות שנמצאות בתוכניות הבראה נמצאות בבעיה כי צריך תוספת משאבים לתוכניות ההבראה.

רני פינצ'י: בעצם תוכנית הבראה היא סוג של הסכם בין הממשלה ובין הרשות המקומית.

רני פינצ'י: הרשות המקומית מתחייבת לאזן את תקציבה השוטף ואילו הממשלה עוזרת לה, הן בהיתרי אשראי והן במענקים כדי לכסות את גירעונה הצבור על מנת שתוכל לפעול באופן סביר.

רני פינצ'י: כאשר גוזרים גזירות נוספות על הרשות המקומית, פוגעים במענקים שעליהם היא התכוונה לבנות תקציב שוטף מאוזן, וכעת זה קורה באמצע השנה, והיא לא תצליח עד סוף השנה לעשות את כל התיקונים הנדרשים, הרי שהיא יוצרת גירעון צבור נוסף.

רני פינצ'י: בעצם אנחנו נכנסים לגלגל אין-סופי, שהרשויות המקומיות ייכנסו שוב לגירעונות, לא יוכלו להבריא ונצטרך להכין להן עוד תוכנית הבראה וכולי.

רני פינצ'י: יתרה מכך, להבדיל משנים קודמות שהיה תקציב מיועד לתוכניות הבראה, נכון לרגע זה בתקציב המדינה לשנת 2009 אין תקציב לתוכניות הבראה חדשות.

רני פינצ'י: מר אריה מצליח הציג כאן שהוא צופה שכ-80 רשויות מקומיות חדשות יכנסו להבראה.

רני פינצ'י: המספרים שלנו נמוכים במקצת, אבל זה באמת לא משנה.

רני פינצ'י: אין בידינו תקציב לתוכניות הבראה חדשות, גם לא ל-5 רשויות מקומיות ואנחנו מדברים על 80.

רני פינצ'י: כרגע בידי משרד הפנים אין כלים לטפל ולסייע לרשויות מקומיות שייכנסו למשבר.

טלב אלסאנע: מה משמעות הדבר?

טלב אלסאנע: לאיזו תוצאה אנו צפויים באותן רשויות מקומיות?

רני פינצ'י: לקריסה טוטלית של השלטון המקומי במדינת ישראל.

טלב אלסאנע: ואז משרד הפנים ימנה ועדות קרואות והוא יצטרך להתמודד עם הבעיה.

קריאה: ואז הוא יממן את זה וישלם.

אבי נעים: הוועדות הקרואות גם כן ייכשלו.

רני פינצ'י: ועדה קרואה לא מדפיסה כסף.

רני פינצ'י: היא לא יודעת לייצר יש מאין.

רני פינצ'י: ועדה קרואה יכולה לטפל בכשלים ניהוליים, בנהלים, בסטנדרטים, בנורמות.

רני פינצ'י: תוספת התקציב שמביאה איתה הוועדה הקרואה - - -

אליעזר חסדאי: ועדה קרואה יודעת לתת פחות שירותים מתוך המינימום הנדרש והמקובל.

רני פינצ'י: כאשר יש הגדלת הוצאות ואין אפשרות לכסות אותן, גם ועדה קרואה לא תסייע.

רני פינצ'י: אני סבור שלא זאת תהיה הדוגמה למינוי ועדות ממונות.

רני פינצ'י: דיברו קודם על האשראי.

רני פינצ'י: הצד השני של מענקים זה אשראי.

רני פינצ'י: רק לסבר את האוזן, נעשה עכשיו הסכם חדש, היה קול קורא למערכת הבנקאית ושאלו איזה בנק מוכן להעמיד אשראי לרשויות המקומיות המצויות בתוכנית הבראה.

רני פינצ'י: הצורך שמשרד הפנים ומשרד האוצר הציגו היה לאשראי בהיקף של כ-680 מיליון שקלים.

רני פינצ'י: זה האשראי הנדרש לתוכניות ההבראה החדשות הידועות, כלומר ברשויות מקומיות שמצויות בתוכנית הבראה, לא החדשות שיתווספו בעקבות המשבר.

דוד אזולאי: יש בנקים שמוכנים להעמיד אשראי?

דוד אזולאי: תגלה לנו מי הבנק הזה.

רני פינצ'י: הבנק היחיד שניגש למכרז הוא בנק דקסיה.

רני פינצ'י: זו כבר פעם שלישית או רביעית שהוא ניגש לבדו למכרז הזה.

רני פינצ'י: אבל הוא מציע אשראי בהיקף של 230 מיליון שקלים, לעומת 680 מיליון שקלים שביקשנו.

רני פינצ'י: כלומר, האשראי שיעמוד לרשות השלטון המקומי עומד על פחות ממחצית מן הסכום שנדרש.

רני פינצ'י: זה "חור" נוסף בשלטון המקומי, של אשראי, של מימון שהוא לא מימון ממשלתי אלא מימון בנקאי.

רני פינצ'י: אף הוא איננו.

דוד אזולאי: מה קורה לראש רשות מקומית שחתם על תוכנית הבראה ובמסגרת התוכנית אמור היה לקבל הלוואה מן הבנק כדי להשלים את התוכנית?

אריה ביבי: אספר לך.

אריה ביבי: הייתי ראש רשות מקומית כזה.

דוד אזולאי: מה קורה לאותה רשות מקומית?

דוד אזולאי: סביר להניח שהיא לא תקבל אשראי מן הבנק.

דוד אזולאי: אתה מכיר רשויות מקומיות רבות שלא מקבלות הלוואות מן הבנקים.

רני פינצ'י: אדוני היושב-ראש צודק.

רני פינצ'י: בשנתיים האחרונות, היות והיו כשלים כשהמערכת הבנקאית עצרה אשראי בעת זאת או אחרת בשל המשבר עם טייבה או בשל ניסיון להסדיר עניינים אחרים עם הממשלה, שינינו את הסדר של אבני הדרך.

רני פינצ'י: כלומר, אם רשות מקומית היתה צריכה לקבל אשראי בסכום מסוים בגין עמידתה באבן דרך, ועל אבן דרך אחרת היתה אמורה לקבל מענק, ככל שהמערכת הבנקאית לא נתנה אשראי הקדמנו מענקים כדי לעמוד בתוכנית.

רני פינצ'י: דחינו את הצרה למועד מאוחר יותר.

רני פינצ'י: עד כה הסתדרנו.

רני פינצ'י: כרגע אנו צופים פני העתיד ויודעים שהמערכת הבנקאית לא תיתן אשראי מעבר לאותם 230 מיליון שקלים.

רני פינצ'י: לא יהיה בידינו אשראי ונצטרך למצוא פתרונות חלופיים, שאינם בנמצא כרגע.

רני פינצ'י: כלומר אין לנו כרגע פתרון.

דוד אזולאי: תודה.

דוד אזולאי: רשות הדיבור לנציג משרד האוצר.

ערן ניצן: אנסה לאתגר קצת את הדיון כי כרגע הרוחות כולן מזדהות מאוד אחת עם השנייה.

ערן ניצן: אציג את סוגיית מענקי האיזון ברשויות המקומיות מן הזווית שלנו במשרד האוצר.

ערן ניצן: אני רוצה לפתוח בקצרה במשפט אחד שנאמר כאן.

ערן ניצן: במגמת המקרו, כפי שמשרד האוצר והממשלה רואים, בטווח זמן של 10-12 שנים יש שיפור בשלטון המקומי בישראל.

ערן ניצן: רובו הגדול צריך להיזקף לזכות הרשויות המקומיות עצמן שיודעות לבצע את הפעולות, להפחית את החובות שהיו נתונות בהם, בין היתר באמצעות עזרה של הממשלה.

ערן ניצן: יש גידול בהכנסות עצמיות על פני העברות ממשלתיות, שזה עוד סימן לחוסן.

ערן ניצן: בסך הכול ברמת המקרו, השלטון המקומי בישראל בטווחי זמן ארוכים הולך ומשתפר.

ערן ניצן: את התקציב של 2010 התחלנו לבנות מתוך ניסיון לא לפגוע במגמה הזאת שאנחנו מעודדים אותה.

ערן ניצן: היא חשובה לנו כממשלה.

ערן ניצן: הממשלה איננה אויבת של הרשויות המקומיות.

ערן ניצן: כאשר הרשויות המקומיות מתחזקות גם הממשלה מתחזקת.

ערן ניצן: העיקרון הבסיסי שלנו היה ניסיון לשמר את תקציבי השלטון המקומי בשנת 2010 ברמה דומה לשנים 2008-2009, כלומר באופן ריאלי להגן על התקציבים הללו ולא לקצץ בהם כפי שקורה במקומות אחרים.

ערן ניצן: הדיון התקציבי התפתח באופן אחר והוא הרבה יותר מורכב מהדיון כאן בוועדה, משום שהוועדה משוכנעת שהשלטון המקומי הוא דבר חשוב, ואני יכול להזדהות עם זה, אבל בדיון בממשלה מדברים גם על חינוך ועל ביטחון.

ערן ניצן: כל אחד יכול להבין שבסדרי העדיפויות בסופו של דבר צריך לקבוע מה חשוב יותר, והכול חשוב.

ערן ניצן: ברגע שנקבע בממשלה, בשל סיבות שלא אכנס אליהן ואיני צריך להיכנס אליהן, שבראש סדר העדיפויות עומדים הביטחון והחינוך ובהם לא נוגעים בעיקרון – ועזבו לרגע את הוויכוח האם יש איזו הסטה פנימית במשרד החינוך – יש לכך השלכות.

ערן ניצן: אחת ההשלכות באה לידי ביטוי גם בדיון הזה, משום שהגענו למגבלת ההוצאה שלנו.

ערן ניצן: אי אפשר להאשים את משרד האוצר באיזו דוגמטיות.

ערן ניצן: הגענו ל-3% הוצאה ו-6% גירעון.

ערן ניצן: יש קונצנזוס, לא רק בקרב הכלכלנים בממשלה אלא בקרב כלכלנים בכלל במשק כולו, שחריגה מן המעטפות הללו עלולה להכניס את המשק לסחרור.

ערן ניצן: לפיכך נאלצנו לבצע קיצוצים לא פשוטים בשאר הסעיפים, בין היתר גם בסעיפי השלטון המקומי.

ערן ניצן: קיווינו להיכנס לדיון בממשלה ולהגיד שאנו מציעים לא לגעת בהם, אבל זה המצב, נגענו בהם.

ערן ניצן: יש קיצוץ משמעותי מאוד, גם במענקי האיזון, ובכלל בסעיף שאנו קוראים לו העברות לרשויות מקומיות.

ערן ניצן: המטרה שלנו לשמור על משהו שאולי קשה במקצת לגעת בו בדיון הזה, אבל הוא האיכות של המשק.

ערן ניצן: מלבד ההעברות הישירות שהממשלה מעבירה לרשויות המקומיות, יש חשיבות רבה מאוד שלא תיווצר סביבה היפר-אינפלציונית, שלא יעלו הריביות.

ערן ניצן: לדברים הללו יש השלכות גם לשלטון המקומי ולרשויות המקומיות.

ערן ניצן: כאשר אתה מנהל רשות מקומית ויש לך סביבה אינפלציונית ואין עסקים שפורחים ויש ריביות גבוהות והמצב הכלכלי של המשק הולך ומידרדר, אתה כרשות מקומית גם נפגע, אפילו שיש לך העברות ממשלתיות.

ערן ניצן: הקיצוצים שביצענו הם כדי לנסות ולשמר במסגרת המגבלות בכל זאת איזו סביבה כלכלית יציבה על רקע המשבר, על רקע ההפחתה בהכנסות, לשמור על התעשיינים ולשמור גם על הרשויות המקומיות.

ניצן הורוביץ: מה היקף הקיצוץ במענקי האיזון?

דוד אזולאי: רבותי חברי הכנסת, אאפשר לכל אחד מכם לדבר בהמשך.

טלב אלסאנע: חשוב שנדע את היקף הקיצוץ.

ערן ניצן: היקף הקיצוץ כפי שהוחלט בממשלה, ועליו אנו עובדים בימים ובלילות אלה, נע סביב 15% בשנת 2010 ביחס לשנת 2008.

ערן ניצן: זה קצת מורכב כי יש לנו את השנים 2009-2010 ביחד, אז יש קיצוץ מסוים ב-2009 וקיצוץ נוסף ב-2010.

פניה קירשנבאום: על בסיס 2009?

ערן ניצן: על בסיס 2008, כי ביחס ל-2009 הוא קיצוץ מופחת.

ערן ניצן: יהיה שיח מורכב מאוד בדיון בכנסת כי זה שני בסיסים.

ערן ניצן: גם לנו זה קצת מוזר.

ערן ניצן: אבל זה קיצוץ משמעותי.

ערן ניצן: הגרפים כפי שהציג מר אריה מצליח מדויקים במגמה שלהם והקיצוצים אולי אפילו חריפים יותר מן המגמה שציין.

ערן ניצן: אבל – יש כאן אבל, אנחנו מסייגים את זה, בניגוד למה שנאמר כאן – מבחינה מקצועית אנחנו לא אוהבים את הקיצוץ הזה ולא שלמים אתו, אבל אנו סבורים שאין לתלות בהעברות הללו ובתוספות או בהפחתות הללו את עתידו של השלטון המקומי.

ערן ניצן: האחריות שמוטלת על כתפי ראשי השלטון המקומי וראשי העיריות כבדה מאוד, ואולי אפילו הופכת כבדה יותר על רקע המציאות שמתהווה, אבל בסופו של דבר – שם נמצא הפתרון.

דב חנין: כלומר, בתנאים הקיימים פשוט יהיה להם קל יותר לגבות ארנונה?

דב חנין: ...

ערן ניצן: בתנאים הקיימים, אם תסתכל על מספרי המקרו תראה שהבעיה בשלטון המקומי שווה להיקף החובות שיש לרשויות.

ערן ניצן: יש חובות לארנונה ברשויות מקומיות בהיקף שווה לסך הגירעונות ברשויות המקומיות.

קריאה: אלה חובות תיאורטיים.

ערן ניצן: ייתכן שהם תיאורטיים, אבל הם חובות.

קריאה: אי אפשר לגבות אותם.

קריאה: עכשיו יהיה קשה יותר לגבות אותם.

דוד אזולאי: זה ילך ויהיה קשה יותר כי אנו צופים למשבר ולאבטלה.

דוד אזולאי: כל הדברים הללו בסופו של דבר יביאו את האזרחים לא לשלם.

דב חנין: מר ערן ניצן, אולי אתה יכול לנסות לתרגם לנו לעברית את מה שאתה אומר.

דב חנין: אני מנסה להבין.

דב חנין: מצד אחד, אתה אומר: משיקולים שלנו, למרות שאלה לא שיקולים מקצועיים, אבל שיקולים של המדיניות הכללית, אנחנו נאלצים לקצץ את מענקי האיזון.

דב חנין: אתה בעצם מגלגל את האחריות אל השלטון המקומי.

דב חנין: מצד שני, אתה כמוני וכמו כולנו מבין שלשלטון המקומי יהיה קשה יותר לגייס כסף מארנונה ומעסקים בגלל המשבר הכלכלי.

דב חנין: מה אתה מציע להם לעשות?

ערן ניצן: אני לא מקבל את הטענה שהופך להיות הרבה יותר קשה לגבות ארנונה.

ערן ניצן: אני סבור שחברות הסלולר לא יעמדו בפני בעיות גבייה קשות על רקע המיתון, וזה גם לא אמור לקרות ברשויות המקומיות.

מגלי והבה: זה תירוץ דמגוגי.

פיני קבלו: איזו מין השוואה זאת?

טלב אלסאנע: אפשר לדבר גם על חברות הסיגריות וכן הלאה.

אליעזר חסדאי: אתה לא מקבל את הטענה כי אף פעם לא ניסית.

אליעזר חסדאי: ניסית לגבות ארנונה אי-פעם בחייך?

אליעזר חסדאי: יש הרי מצוקה.

דוד אזולאי: אני לא מרשה לך לקרוא קריאות ביניים.

דוד אזולאי: כאשר תקבל רשות דיבור תוכל להגיב.

פיני קבלו: שמענו את נציג משרד האוצר עשרות פעמים והמצב הולך ומחמיר.

דוד אזולאי: תאמין לי שכולנו שומעים כאן את הדברים וכולנו מתקוממים כנגדם, אבל יושב כאן אדם שקיבל רשות דיבור.

דוד אזולאי: תאפשר לו לדבר.

ערן ניצן: נושא הגבייה כאוב ביותר.

ערן ניצן: הוא נושא כאוב במיוחד, ואני לא מגלה כאן אמת חדשה לאף אחד.

ערן ניצן: במגזר הערבי בעיקר, ופחות במגזר היהודי שבו שיעורי הגבייה סבירים.

ערן ניצן: העובדה ששיעורי הגבייה במגזר הערבי נמוכים מאוד לא תלויה במשבר הכלכלי וגם לא בפריחה שהיתה ב-5 השנים האחרונות.

ערן ניצן: זו בעיה שצריך לדון בה בוועדה ולחשוב ביחד איך להתמודד איתה כדי לשפר את השלטון המקומי הערבי במדינת ישראל.

ערן ניצן: דרך אגב, אני מדבר על מיעוטים, לא על ערבים.

ערן ניצן: צריך לשפר שם את שיעורי הגבייה, ובוודאי כאשר יש משבר כלכלי.

מגלי והבה: אדוני מנסה לומר שב-3 השנים האחרונות לא השתנה שיעור הגבייה ברשויות?

ערן ניצן: הוא השתנה במידה מועטה מדי לדעתנו.

מגלי והבה: אני מוכן לפרט לך שמות של רשויות מקומיות שבהן היה שיפור גדול בשיעור הגבייה.

דוד אזולאי: התשובה נעוצה במספר המועצות הממונות במגזר הערבי.

דוד אזולאי: למה מינו מועצות ממונות?

דוד אזולאי: כי לא היתה גבייה, כי היה כישלון בתוכניות ההבראה, והתוצאה היתה הקמת מועצות ממונות.

דוד אזולאי: החשש שלי – ואני אומר את הדברים לראשי הרשויות המקומיות – שבסופו של דבר יש כאן מגמה לפגוע בשלטון המקומי, במיוחד בכל הקשור לבחירה של ראשי הרשויות.

דוד אזולאי: בסופו של דבר אנו עלולים למצוא את עצמנו במצב שבחלק גדול מן הרשויות המקומיות יצטרכו להתחיל לחשוב על כיוון של ועדה קרואה.

דוד אזולאי: אם לזה חותרים, לא ניתן ידינו לכך.

חנא סוייד: אדוני היושב-ראש, אני רוצה למחות על הגישה שנציג משרד האוצר השמיע, ואתה גם במידה כזאת או אחרת חזרת עליה.

חנא סוייד: כאשר יש כֶּשֶל במועצה מקומית ערבית אז הבעיה היא גבייה, כי לא גובים שם, בעוד שאנו רואים כאן שיש מועצות רבות נוספות שנקלעו לבעיות רבות, ולגביהן אומרים שהבעיה נובעת מן הקיצוץ במענקי האיזון ומן הבעיה הכלכלית הכללית במדינה.

חנא סוייד: ההפרדה הזאת אינה נכונה.

חנא סוייד: גם ברשויות המקומיות הערביות מושפעים מן המצב הכלכלי הכולל.

חנא סוייד: הדירוג הסוציו-אקונומי של הרשויות המקומיות הערביות הוא הכי נמוך, באשכולות 1 ו-2.

חנא סוייד: צריך למצוא את הקשר בין המצב הסוציו-אקונומי לבין מצב הרשות המקומית, ולא רק מכיוון שלא גובים.

ערן ניצן: הנקודה האחרונה היא פעולה שלנו לטובת הרשויות המקומיות, אפרופו המצב.

ערן ניצן: נבוא לוועד עם העניין הזה.

ערן ניצן: אנחנו רוצים להגן על כספי פיתוח ברשויות המקומיות.

ערן ניצן: יש לזה חשיבות רבה.

ערן ניצן: נכניס את זה בחוק ההסדרים.

דוד אזולאי: יש כרגע סעיף לתקציבי פיתוח בתקציב המדינה?

דוד אזולאי: זה מופיע?

ערן ניצן: זה מופיע בחוק ההסדרים.

ערן ניצן: אנו דורשים שתקציבי הפיתוח יהיו חסינים מפני - - -.

ערן ניצן: זאת פעולה חשובה מאוד שתאפשר לרשויות המקומיות לקדם תב"רים גם כאשר המצב הכלכלי שלהן מסובך, ויאפשר לממשלה להזרים כסף לתב"רים גם במצב של עיקולים על הרשות המקומית.

ערן ניצן: זה אחת הפעולות.

ערן ניצן: יש עוד סדרה ארוכה של פעולות, אבל אחת מן הפעולות שאנו מציעים כדי לסייע במידה כלשהי לשלטון המקומי.

ערן ניצן: מבחינת הכסף – הפתרון במקרו הוא פתרון של גבייה.

ערן ניצן: המצב של תקציב המדינה, הפחתת ההכנסות, לא יאפשר שינוי דרסטי מאוד בעניין הזה.

ערן ניצן: אני לא מדבר האם יתווספו בסוף עוד 100 מיליון שקל או פחות 50 מיליון שקל.

ערן ניצן: כאשר רואים את מגמת מענקי האיזון, יהיה קשה מאוד להוסיף.

מגלי והבה: תלוי למי אתם מוסיפים.

ערן ניצן: אנחנו מוסיפים על-פי נוסחה.

מגלי והבה: לרשויות המקומיות הללו לא מגיע.

מגלי והבה: יש אחרות שכן מגיע להן ולא נתתם להן.

דוד אזולאי: אסב את תשומת לבך לדוח מבקר המדינה לגבי הנוסחה והקריטריונים לחלוקת התקציבים של תוכניות ההבראה.

דוד אזולאי: דוח מבקר המדינה מתייחס לכך לעומק ואני מציע שתשימו לב לזה.

דוד אזולאי: אני לא יודע אם צריך להפנות את זה לשר האוצר או לשר הפנים.

דוד אזולאי: תודה רבה.

דוד אזולאי: היות ויש דוברים רבים, גם בין חברי הכנסת וגם בין ראשי הרשויות המקומיות, סדר הדוברים יהיה כדלהלן: ידברו נציגים מן השלטון המקומי וחברי הכנסת לסירוגין.

דוד אזולאי: רשות הדיבור למר אליעזר חסדאי, בבקשה.

אליעזר חסדאי: אדבר בקצרה כי בסך הכול הנתונים ניתנו, המספרים הוצגו, הדברים הלא רציניים שאומר האוצר נאמרו גם כן.

אליעזר חסדאי: הכול נאמר כבר.

אליעזר חסדאי: באמת הכניסה לפירוט המספרים מיותרת.

אליעזר חסדאי: רבותי, אנו חיים באשליה.

אליעזר חסדאי: השלטון המקומי קרס כבר מזמן.

אליעזר חסדאי: תפסיקו להגיד: הוא יהיה בקריסה.

אליעזר חסדאי: הוא לא יהיה בקריסה, רבותי.

אליעזר חסדאי: השלטון המקומי קרס.

אליעזר חסדאי: אנו חיים מזה שאנו דופקים את הקבלנים, דופקים את מי שנותנים לנו שירותים, לא משלמים תשלומים במשך שנה-שנה וחצי.

אליעזר חסדאי: על מי אנחנו עובדים?

אליעזר חסדאי: קמופלז' אחד גדול.

אליעזר חסדאי: מדינת ישראל חיה בקמופלז'.

אליעזר חסדאי: זה מה שקורה במדינה.

אליעזר חסדאי: כל הסיפורים על קיצוצים נוספים, בסוף יוסיפו לנו עוד קיצוצים, לא יורידו אותם.

אליעזר חסדאי: הכול הרי נובע מן הקיצוץ הגדול ב-2003, שם זה נמצא.

אליעזר חסדאי: אם מענק האיזון לא ייכנס לבסיס התקציב ולא יהיה תחת חקיקה זה ימשיך ויתנהל כך לנצח ולא ישתנה לעולם.

אליעזר חסדאי: אתם מדברים כאן על גבייה.

אליעזר חסדאי: מה אתם יכולים לגבות מאנשים שאין להם אוכל בבית?

אליעזר חסדאי: אתם מציירים את זה יפה: הוא משלם עבור חשבון הפלאפון ועבור חשבון החשמל.

אליעזר חסדאי: מדובר על אדם שאין לו אוכל בבית.

אליעזר חסדאי: בוא תנסה להוציא ממנו כסף.

אליעזר חסדאי: אולי במשרד האוצר יודעים איך לעשות את זה.

אליעזר חסדאי: אנחנו לא יודעים איך לעשות את זה.

אליעזר חסדאי: הקיצוצים הללו – מה תגיד לאמא שהילד שלה עובר התעללות מינית בבית?

אליעזר חסדאי: שאין כסף לפנימייה?

אליעזר חסדאי: מה תגיד לתלמידים שאתה לא יכול לתת להם חיזוק בחינוך המיוחד?

אליעזר חסדאי: שאין כסף לעזור לילדים שלהם ללמוד?

ערן ניצן: בגלל זה במגזר הערבי גובים 3%?

אליעזר חסדאי: אנחנו עומדים בחזית של האזרחים שמצביעים ושמים אתכם במקום שבו אתם נמצאים.

אליעזר חסדאי: אנחנו עומדים שם.

אליעזר חסדאי: אנחנו.

אליעזר חסדאי: יום-יום, שעה-שעה אנחנו עומדים שם.

אליעזר חסדאי: התקפי לב אנחנו מקבלים.

אליעזר חסדאי: אנחנו הופכים להיות חולים כי בסופו של דבר אנחנו נמצאים שם.

אליעזר חסדאי: לא אתם.

אליעזר חסדאי: אנחנו אומרים לכם, יש לנו המון אופטימיות, עם הנהגה חדשה לשלטון המקומי, אבל אני מודיע לכם, וזה לא אִיום, אנחנו נקים מפלגת שלטון מקומי.

אליעזר חסדאי: הגיע הזמן שנעשה את זה.

אליעזר חסדאי: אני אומר את זה כאן ותזכרו את זה.

אליעזר חסדאי: אין צורך לגחך.

אליעזר חסדאי: זה יקרה עוד השנה, עוד החודש תירשם מפלגה כזאת.

אליעזר חסדאי: דבר נוסף, נצא למאבק חזק וקשה.

אליעזר חסדאי: במקום להתיש אותנו ו"שתישרף המדינה" תפעילו את הראש ותפתרו את העניין של השלטון המקומי, כי במתכונת הזאת לא נוכל להמשיך.

אליעזר חסדאי: מה גם שכאשר אנו באים להגן על האינטרסים שלנו השוטרים מכים אותנו, את ראשי הרשויות המקומיות.

אליעזר חסדאי: רבותי, אנחנו לא כמוכם.

אליעזר חסדאי: אנחנו נבחרנו בבחירה אישית.

אליעזר חסדאי: אותנו התושבים רצו.

אליעזר חסדאי: לא כפינו את עצמנו עליהם.

אליעזר חסדאי: הם סומכים עלינו שניאבק עבורם, ואנחנו מתכוונים לעשות את זה.

אליעזר חסדאי: הקיצוצים הרוחביים שנעשים בכל משרדי הממשלה, לאן הם מגיעים בסופו של דבר?

אליעזר חסדאי: מדברים כאן על מענק איזון, שהוא המקרו.

אליעזר חסדאי: מה עם כל הקיצוצים במשרדי הממשלה?

אליעזר חסדאי: אל מי הם מגיעים בסופו של דבר?

אליעזר חסדאי: הם מגיעים אליכם?

אליעזר חסדאי: לא אליכם, אלא אלינו.

אליעזר חסדאי: אתם מדברים על מקרו ואומרים לנו לגבות.

אליעזר חסדאי: ממי אתה מציע לגבות?

אליעזר חסדאי: מאנשים בכפרים ערבים שאין להם אוכל בבית ואין להם עבודה?

אליעזר חסדאי: עם 90% אבטלה אתה רוצה לגבות מהם ארנונה?

אליעזר חסדאי: אתם חיים במספרים.

אליעזר חסדאי: אתם רואים מספרים ולא רואים בני אדם.

דוד אזולאי: מר חסדאי, אתה אומר כאן דברים מצוינים, שאני מקבל את חלקם.

דוד אזולאי: בכל זאת, מה הפתרון?

דוד אזולאי: מה אתה מציע?

דוד אזולאי: מאין יבואו ההכנסות לרשות המקומית?

אליעזר חסדאי: כאשר היה צריך את ההתנתקות – מצאו 9 מיליארד שקל.

אליעזר חסדאי: זאת המלחמה, רבותי.

אליעזר חסדאי: לא בעזה.

אליעזר חסדאי: זאת המלחמה.

אליעזר חסדאי: אין בעיה של כסף במדינה, אדוני היושב-ראש.

אליעזר חסדאי: יש עניין של סדר עדיפות במדינה.

אליעזר חסדאי: אם עכשיו יהיה פתאום שלום אדירים ימצאו כבר 20 מיליארד שקל להוריד התנחלויות ביהודה ושומרון, ימצאו את הכסף הזה.

אליעזר חסדאי: אין בעיה של כסף במדינת ישראל.

אליעזר חסדאי: יש בעיה של סדרי עדיפויות.

אליעזר חסדאי: אני אומר לכם שבהתנהלות של ממשלת ישראל, לא זאת אלא הקודמת וזאת שלפניה ולפניה, יש פשוט זלזול בוטה באוכלוסיית מדינת ישראל שאנו לא מסוגלים לספק לה את השירותים המינימליים.

אליעזר חסדאי: אלה אנשים שתורמים למדינה תרומה מכרעת.

אליעזר חסדאי: מי מחזיק את המדינה הזאת?

אליעזר חסדאי: הממשלה מחזיקה אותה או התושבים?

אליעזר חסדאי: מי עושה מילואים?

אליעזר חסדאי: מי משלם מס הכנסה?

אליעזר חסדאי: מי תורם למדינה הזאת?

אליעזר חסדאי: התושבים שאתם מאלצים אותנו לפרק אותם, לפרק משפחה אחר משפחה.

אליעזר חסדאי: מה שהיה פעם מעמד בינוני היום נמצא במיץ של הזבל.

אליעזר חסדאי: בואו תראו את זה.

אליעזר חסדאי: תרדו למטה.

אליעזר חסדאי: אני מזמין את אנשי משרד האוצר להסתובב קצת בכפרים ערבים, בהתנחלויות, שיבואו לשכונות בתל-אביב.

אליעזר חסדאי: תבואו לראות קצת את האנשים בעיניים, תסתכלו להם בלבן של העיניים, ואל תראו אותם במקרו.

אליעזר חסדאי: על אנשים לא מדברים במקרו, על בני אדם, על שירות, על רפואה ועל טיפולים לאנשים חולים.

אליעזר חסדאי: לאנשים מסכנים מסתכלים בעיניים ולא במספרי מקרו.

אליעזר חסדאי: אני מודיע לכם כאן, רבותי, מסר חד-משמעי.

אליעזר חסדאי: אל תתנו לנו להגיע למה שאנו לא רוצים כי הפעם אנו נחושים.

אליעזר חסדאי: לא נוותר הפעם, שיהיה ברור.

אליעזר חסדאי: נהפוך כל אבן במדינה הזאת, וזה יגיע.

אליעזר חסדאי: במקום להגיע לשם, בואו נעשה מהלך קודם, נמצא את הפתרונות בדרך ארץ, בחשיבה עמוקה.

אליעזר חסדאי: תמצאו את המיליארדים ששופכים אותם לכל מיני דברים לא רלוונטיים.

אליעזר חסדאי: תודה לכם.

דוד אזולאי: תודה רבה.

דוד אזולאי: רשות הדיבור לחברת הכנסת פאינה קירשנבאום.

פניה קירשנבאום: אדוני היושב-ראש, הרגע אני מרגישה אולי כמו אותו ראפר שהוציאו לו מילים מן הפה, אבל בכל זאת אחזור ואגיד כמה דברים.

פניה קירשנבאום: חבל וצר לי לשמוע שתקציב הרשויות המקומיות נע סביב שיקולים פוליטיים שמובילים לתפיסה שמשרד הביטחון ומשרד החינוך חשובים יותר מן הרשויות המקומיות.

פניה קירשנבאום: חבל שאין מישהו שמייצג את האינטרסים של השלטון המקומי.

פניה קירשנבאום: שואלים מה הפתרון.

פניה קירשנבאום: אתה ואני דנו על זה עוד בתחילת הקדנציה.

פניה קירשנבאום: אמרנו שאחד הדברים שיכול לפתור חלקית את הבעיה זה חוק הרשויות המקומיות.

פניה קירשנבאום: הגיע הזמן באמת לחוקק את החוק שיגדיר את היחס בין השלטון המרכזי לשלטון המקומי.

פניה קירשנבאום: אני מרגישה שהשלטון המקומי הפך, אולי לא לצוואר בקבוק אלא לפִּיָה של המשפך, שכולם שופכים למשפך והוא צריך לנקז את זה.

פניה קירשנבאום: השלטון המרכזי מחליט שצריך לספק הסעות לחינוך המיוחד.

פניה קירשנבאום: על מי זה נופל בסופו של דבר?

פניה קירשנבאום: זה נופל על השלטון המקומי.

פניה קירשנבאום: השלטון המרכזי מחליט שצריך לתת שירותי רווחה ועובדים סוציאליים.

פניה קירשנבאום: על מי זה נופל בסופו של דבר?

פניה קירשנבאום: על השלטון המקומי.

פניה קירשנבאום: אתה ואני יושבים כאן בוועדה ודנים על הסדרת החופים ותשלום בחופים.

פניה קירשנבאום: על מי בסופו של דבר נופלת אחזקת החופים?

פניה קירשנבאום: זה שוב נופל על השלטון המקומי.

אריה ביבי: אל תרימי ידיים בעד התקציב.

אריה ביבי: נראה אותך.

אריה ביבי: את בקואליציה.

פניה קירשנבאום: אעשה מה שאראה לנכון.

דוד אזולאי: חבר הכנסת ביבי, אל תדאג, החברים שלך עשו אותו דבר שגם חברת הכנסת פאינה קירשנבאום תעשה.

פניה קירשנבאום: אני נמצאת כאן בוועדה כדי להשפיע.

פניה קירשנבאום: אני מקווה שעד ההצבעה על התקציב נצליח להכניס שינויים.

אריה ביבי: אני מודיע לך שאני לא ארים את היד בעד תקציב כזה.

פניה קירשנבאום: אל תתווכח אתי.

פניה קירשנבאום: המפלגה שלכם היתה בשלטון.

פניה קירשנבאום: מה עשיתם בשנים הקודמות?

פניה קירשנבאום: אתם הבאתם את השלטון המקומי למצב הזה.

פניה קירשנבאום: אז אל תבוא להטיף לי מוסר עכשיו.

אליעזר חסדאי: אני מציע לא להגזים.

אליעזר חסדאי: לא הם יצרו את המשבר.

אליעזר חסדאי: זה קרה הרבה לפני כן.

אליעזר חסדאי: מי היה בשלטון ב-2003?

אליעזר חסדאי: מר בנימין נתניהו ומר אברהם פורז.

אליעזר חסדאי: תזכרו את זה.

פניה קירשנבאום: אני רוצה לגעת בסוגיה נוספת.

פניה קירשנבאום: השלטון המרכזי סבור שהוא יכול למנות ראשי ועדות קרואות ומועצות קרואות ולנהל את הרשויות, כאשר אל תשכחו מי בחר באנשים האלה.

פניה קירשנבאום: לפעמים ראש העירייה נבחר במספר קולות גדול יותר מאשר נזקק להם חבר הכנסת כדי להיבחר.

פניה קירשנבאום: צריך לחשוב ואולי במקום לקזז מן הסמכויות שלהם דווקא לתת לשלטון המקומי סמכויות.

פניה קירשנבאום: לא רק אחריות אלא גם סמכות.

פניה קירשנבאום: אני מקווה מאוד, אדוני היושב-ראש, שאתה ואני וכל הוועדה נצליח להעביר את חוק העיריות והוא יפתור חלק מן הבעיות לפחות.

דוד אזולאי: אני לא בטוח.

פניה קירשנבאום: נעשה מאמץ.

דוד אזולאי: אני אומר לך שזה לא יפתור את הבעיות הכספיות של הרשויות המקומיות.

דוד אזולאי: זה יאפשר העברת עוד כמה סמכויות לראשי רשויות מקומיות, לחברי המועצה, לסגנים, אך לא יותר מכך.

פניה קירשנבאום: אני לא בטוחה.

פניה קירשנבאום: בתוך החוק הזה צריך לדון גם על מענקי איזון.

פניה קירשנבאום: מה שקורה היום עם מענקי האיזון הוא שערורייה.

פניה קירשנבאום: הוחלט שיש שלושה מטרופולינים: ירושלים, תל-אביב וחיפה, ולגביהם מחליטים איך יתחלק מענק האיזון.

פניה קירשנבאום: כיצד קורה שעפולה ומגדל העמק נופלות בקטגוריה שלא מגיע להן או מוקטן להן מענק האיזון ואילו רמת-ישי וכפר ורדים מקבלות מענק מוגדל?

פניה קירשנבאום: מה עם הפרמטר של הרמה הסוציו-אקונומית?

סיון יחיאלי: כפר ורדים מקבל אפס.

דוד אזולאי: תודה רבה.

דוד אזולאי: רשות הדיבור למר יצחק גולברי, ראש מועצת קדימה-צורן, בבקשה.

יצחק גולברי: אני ראש מועצה.

יצחק גולברי: כאשר נכנסתי לתפקידי בשנת 2003 קיבלתי מועצה עם גירעון מצטבר של 30 מיליון שקל וגירעון של מיליונים בשוטף.

יצחק גולברי: ב-2006 הייתי מאוזן, חיסלתי כמעט לגמרי את הגירעון.

יצחק גולברי: נמצא כאן מר רני פינצ'י שהיה שותף נאמן שלי.

יצחק גולברי: עשיתי עבודה יסודית.

יצחק גולברי: במהלך התקופה הזאת אתם יודעים שזרקו עלינו רימונים ועברנו תהליכים קשים.

יצחק גולברי: הייתי אחד מראשי המועצות בדרגת האיום הכי גבוהה.

יצחק גולברי: אני רוצה להגיד לכם שההתמודדות שלי מול העבריינים עם הרימונים היתה קלה יותר מאשר ההתמודדות שלי מול משרד הפנים ומשרד האוצר היום.

יצחק גולברי: עליכם להבין את המצב שבו אנו ראשי הרשויות המקומיות שרויים היום.

יצחק גולברי: אני שמח שנמצאים כאן כמה חברי כנסת, שחלקם היו גם שרים והיו ראשי רשויות.

יצחק גולברי: אנחנו כמו אותם אלה שזרקו אותם מן הקומה העשירית ובכל קומה מישהו מסתכל ושואל: מה המצב?

יצחק גולברי: והם אומרים: בינתיים הכול בסדר.

יצחק גולברי: אנחנו לקראת התרסקות כללית.

יצחק גולברי: אני מאמין שב-2009 זה אולי לא יקרה, אבל ב-2010 קרוב ל-200 ראשי רשויות יהיו עם חשב מלווה.

יצחק גולברי: המצב קטסטרופלי.

יצחק גולברי: מקצצים כל הזמן.

יצחק גולברי: חוק נהרי הוא חוק חשוב, ואני סבור שצריך לתת לכל ילדי ישראל את החינוך שלהם הם ראויים, אבל גוזרים עלינו גזירה ולא נותנים לנו את הכלים ואת האמצעים לבצע.

יצחק גולברי: אנחנו הופכים אט-אט להיות עבריינים.

יצחק גולברי: לוקחים לנו את המים לתאגוד.

יצחק גולברי: הרי כל בר-דעת יודע שחלק מן ההכנסות של הרשויות בתקציב המובנה נבעו מן המים.

יצחק גולברי: לי זה יוריד 2 מיליון שקל כמעט בתקציב השוטף.

יצחק גולברי: לאחר שהייתי מאוזן ב-2006, אני מגיע עכשיו ל-2009 לגירעון של 7 מיליון שקל.

יצחק גולברי: הטילו עליי איחוד רשויות.

יצחק גולברי: אף אחד לא חשב על כל המרכיבים.

יצחק גולברי: נכון שבשנים הראשונות נתנו לי מענק לאיחוד רשויות, אך פתאום הפסיקו את זה כי משרד האוצר לא מעביר מענק לאיחוד רשויות.

יצחק גולברי: הפילו על קדימה את צורן.

יצחק גולברי: צורן יש לה הכנסות מארנונה רק ממגורים.

יצחק גולברי: קדימה לאט-לאט במשך 75 שנים בנתה את עצמה ואיכשהו התייצבה.

יצחק גולברי: ראש המועצה האזורית לב השרון, מר יצחק ישועה, השתחרר בשמחה ממועצת צורן.

יצחק גולברי: קיבלנו אותה.

יצחק גולברי: זה מוביל לירידה דרסטית בשירותים שאני יכול לתת לתושבים.

יצחק גולברי: אני לא רוצה לחלק לעצמי ציונים, אבל אני סבור שאני לא ראש המועצה הכי גרוע במדינת ישראל.

יצחק גולברי: אין לנו חריגות שכר.

יצחק גולברי: אנחנו לא מבקשים תוספת שכר לעובדים, שום דבר.

יצחק גולברי: רבותי, תנו לנו את האפשרות לתת את השירותים הנאותים לתושבים.

יצחק גולברי: אתם יודעים מה, יש בינינו הסכמה – קחו את החינוך והרווחה ואנחנו נהיה מסוגלים לתת את השירות הכי טוב לתושבים ולא נזדקק למענקים.

יצחק גולברי: קחו את החינוך.

יצחק גולברי: זה שירות ממלכתי שלא אנחנו צריכים לתת.

יצחק גולברי: קחו אותו, ותנו לנו לנהל את השלטון המקומי.

דוד אזולאי: תודה רבה.

דוד אזולאי: רשות הדיבור לחבר הכנסת מגלי והבה, בבקשה.

מגלי והבה: אדוני היושב-ראש, ראשית אני רוצה לברך אותך כי זו הישיבה הראשונה שאני משתתף בראשותך.

מגלי והבה: אני שמח שיש לך ניסיון רב, זאת הקדנציה השנייה שלך בתפקיד, וגם שנים שאתה נלחם בתחומי הפנים והגנת הסביבה.

מגלי והבה: באותה הזדמנות אני מבקש לברך את ידידי מר אליעזר חסדאי.

מגלי והבה: אתה לוחם אמיץ ואנחנו אתך, עם כל הרשויות המקומיות.

מגלי והבה: מידי בוקר אני מסתכל בראי, אבל פקידי הממשלה כנראה שוכחים לעשות את זה.

מגלי והבה: הייתי פקיד ממשלה, אני לא רוצה לפגוע בהם, אבל בואו תראו מה עשיתם מ-2003 ועד היום מול השלטון המקומי.

מגלי והבה: יש לי דוגמאות ואני בקי בנושא.

מגלי והבה: קודם כול, מענקי האיזון למיעוטים אף פעם לא היו שווים לאלה שניתנו ליהודים.

מגלי והבה: אנחנו במדינה הטוענת לשוויון, אבל אתה יודע את האמת, שאין שוויון.

רני פינצ'י: ב-2008 - - -

מגלי והבה: תסלח לי, אפשר להשוות ב-2008.

מגלי והבה: אז היה חסר למשרד האוצר 200 מיליון שקל.

מגלי והבה: אני זוכר את המספרים.

מגלי והבה: אז אל תמכרו סיפורים.

מגלי והבה: יש כאן ראשי רשויות מקומיות נבחרים שהציבור רוצה אותם שוב כי הם טובים ויודעים לנהל, אבל אתה מדבר על רשויות מקומיות שמראש חיסלתם אותן ולא נתתם להן הזדמנות.

מגלי והבה: מענקי האיזון שנתתם להן לא היו מכסים שום דבר.

מגלי והבה: אם חברי הכנסת יראו את השינוי בשיעור גביית הארנונה בכל הישובים, למרות החשבים המלווים, למרות הוועדות הקרואות שמיניתם האוכלוסייה עדיין מתפקדת, אבל אי אפשר כל הזמן לקצץ.

מגלי והבה: הבטחתם הבטחות רבות לראשי רשויות מקומיות, שאם יעמדו בתוכניות ההבראה ובתוכניות שהתחייבו יקבלו את המגיע להם.

מגלי והבה: הרשויות המקומיות עמדו בהתחייבויות, אך אתם לא עמדתם בהן, משרד האוצר לא עמד בהן.

מגלי והבה: יש את הפינג-פונג הזה, שכאשר אתה בא למשרד הפנים אומרים לך שמסכימים אתך ומפנים אותך למשרד האוצר.

מגלי והבה: כאשר אתה בא למשרד האוצר נאמר שהכסף אצל משרד הפנים.

מגלי והבה: אי אפשר לשחק ברשויות המקומיות ככדורי-רגל.

מגלי והבה: אילו הייתי צריך לבחון את מצב הרשויות המקומיות היום – יש לנו המון רשויות שנמצאות בדרך לקריסה, כפי שהגדיר מר אליעזר חסדאי.

מגלי והבה: אציג לכם דוגמה מן הישוב בית ג'אן, שבו שיעור הגבייה מארנונה עומד על 82%.

מגלי והבה: אני גר בישוב הזה מאז לידתי, אבל אני יודע שב-8 השנים האחרונות לא סללו כביש אחד, לא בנו גן חדש, לא פיתחו את היישוב.

מגלי והבה: מה אתם רוצים מן האוכלוסייה?

מגלי והבה: התושבים משלמים את הארנונה.

מגלי והבה: התחלף ראש המועצה.

מגלי והבה: כאשר אתה בא לראש המועצה ומנסה לקבול, אומרים לך: בוא תראה את מענקי האיזון שאנחנו מקבלים.

מגלי והבה: כל ההבטחות של המשרדים השונים הופרו.

מגלי והבה: הרי כל המשרדים עברו קיצוצים, כל המשרדים לא יכולים לעמוד בהתחייבויותיהם לרשויות המקומיות.

מגלי והבה: נמצא אתנו ראש עיריית נהריה.

מגלי והבה: הוא יגיד לך כמה הבטחות נתקבלו וכמה דברים נמצאים עדיין רק על הנייר.

מגלי והבה: הפתרון לבעיה, ואני אומר את זה לשלטון המקומי, הוא לחוקק היום חוק שיקבע את מחיקת חובות הרשויות המקומיות.

מגלי והבה: מ-2003 ועד היום מתעסקים בשאלה איך ישלמו משכורות בסוף החודש ואיך יכסו את החובות.

מגלי והבה: מדובר על ראשי רשויות שלא עשו שום דבר רע וקיבלו מצב נתון.

מגלי והבה: משרד הפנים נרדם בשמירה.

דוד אזולאי: חבר הכנסת מגלי והבה, תשאל את ראשי הרשויות המקומיות האם הם מוכנים למחיקת חובות ובמקביל לחיוב אישי.

מגלי והבה: מחיוב אישי הם סובלים במילא.

אליעזר חסדאי: אנחנו "מתים" על חיוב אישי.

אבי נעים: תשאל את חברי הכנסת אם הם מוכנים לחיוב אישי.

מגלי והבה: תיישרו קו.

מגלי והבה: אני בטוח שיהיו מוכנים.

מגלי והבה: לא ייתכן שרשויות מקומיות שיש להן חובות של מיליוני שקלים יוכלו לתפקד.

מגלי והבה: אדוני נציג משרד הפנים, הפטנט של חשב מלווה הוא מציאת תעסוקה לכל מיני מקורבים.

מגלי והבה: אני אומר את זה באחריות.

מגלי והבה: אני רואה את ההתנהלות שלהם ומה קורה ברשויות המקומיות.

מגלי והבה: הלכתם על ועדות קרואות.

מגלי והבה: אף ועדה קרואה לא הצליחה, ריבונו של עולם.

מגלי והבה: אז מה, צריך להחליף את האוכלוסייה או להחליף את משרד הפנים?

מגלי והבה: זאת תעודת עניות גם למשרד האוצר וגם למשרד הפנים.

מגלי והבה: אני אומר לראשי הרשויות המקומיות שנמצאים כאן, צריך ללכת על מחיקת חובות.

מגלי והבה: אנחנו נתגייס כדי לחוקק את זה.

מגלי והבה: צודקים מי שאמרו, מלחמת לבנון השנייה עלתה 12 מיליארד שקל והאוכלוסייה לא שילמה כלום.

מגלי והבה: בזמנו מחקו את החובות לקיבוצים והאוכלוסייה לא שילמה כלום.

מגלי והבה: היום זה הזמן למחוק את החובות לרשויות המקומיות ולתת לראשי הרשויות המקומיות בסיס נקי שממנו אפשר להתפתח.

מגלי והבה: אחרת, נהיה לידם במצב קורס, לא רק ברשויות המקומיות אלא במדינה בכלל.

ג'קי סבג: ומה עם משרד האוצר?

ג'קי סבג: תקפת רק את משרד הפנים.

מגלי והבה: אני מדבר על משרד הפנים ומשרד האוצר.

יעקב אדרי: הם נמצאים באותה חבילה.

מגלי והבה: כל מילה שאמרתי נוגעת בראש ובראשונה למשרד האוצר.

דוד אזולאי: כשהוא דיבר על משרדי הממשלה הוא התכוון לכולם.

דוד אזולאי: הוא לא נתן הנחות לאף אחד.

אליעזר חסדאי: משרד הפנים מחלק את תקציבו, ייאמר לזכותו, על-פי קריטריונים נכונים בהחלט.

דוד אזולאי: בזה אני לא מסכים אתך.

דוד אזולאי: כדאי שתקרא היטב את דוח מבקר המדינה כי יש שם אמירות קשות בעניין הקריטריונים, לתשומת לבך.

אבי נעים: קראתי את שני הכרכים, ואם יש נקודת אור זה המשנה למנכ"ל משרד הפנים, מר רני פינצ'י שיושב כאן.

אבי נעים: ואני הייתי בתוכנית הבראה.

דוד אזולאי: מותר לך לפרגן לו, אבל אני מתייחס לדוח מבקר המדינה שכולנו קראנו, ומי שלא קרא אותו כדאי שיקרא.

אבי נעים: כדאי שבמשרד האוצר יקראו אותו.

דוד אזולאי: רשות הדיבור למר יצחק ישועה, נציג המועצות האזוריות, בבקשה.

יצחק ישועה: תודה.

יצחק ישועה: ראשית, מיותר לומר שאנחנו חלק ממרכז השלטון המקומי וכל הדברים שנאמרו נוגעים גם אלינו.

יצחק ישועה: הייתי ראש מועצה אזורית במשך קרוב ל-20 שנה.

יצחק ישועה: מניסיוני אני רוצה להציג כמה דוגמאות.

יצחק ישועה: מועצה שהיה בה שיעור גבייה גבוה מאוד של ארנונה – ואל תעשו ממוצע בארנונה – ויחד עם זה בשנת 2003, כאשר מספר התושבים שלה היה קטן מאשר היום – היום יש בה כ-20,000 תושבים – המועצה קיבלה כ-12 מיליון שקל בשנה, כלומר מיליון שקל בחודש.

יצחק ישועה: בקיצוץ הידוע המועצה הזאת עומדת באפס, ככה במכה.

יצחק ישועה: דיברו על מענק האיזון.

יצחק ישועה: אני רוצה לדבר על כמה דברים נוספים.

יצחק ישועה: מענק האיזון למעשה עזר לתת את השירותים לתושבים אבל הרי כל משרדי הממשלה, ללא יוצא מן הכלל, משרד הרווחה, משרד החינוך, כל המשרדים קיצצו את תקציבם.

יצחק ישועה: לאור זאת המועצה המקומית היתה חייבת לקבל את האחריות.

יצחק ישועה: אם לדוגמה היינו מקבלים השתתפות מסוימת בהסעות, זה קוצץ ולכן נתנו את ההסעות מכספנו שלנו.

יצחק ישועה: אנו מקבלים כעת הודעה על קיצוץ במעונות יום, ואני מדבר על אוכלוסייה חלשה.

יצחק ישועה: על מי זה נופל?

יצחק ישועה: על המועצה המקומית שהקטינו לה גם את מענק האיזון.

יצחק ישועה: כך ניתן להציג עוד ועוד דוגמאות.

יצחק ישועה: דובר כאן על רווחה.

יצחק ישועה: נדמה לי שאין כאן אדם אחד שיכול להתעלם מזה.

יצחק ישועה: אין למועצות אפשרות לתת את הדברים האלמנטריים לקשישים ולחולים ולילדים בחינוך המיוחד וכן הלאה וכן הלאה.

יצחק ישועה: זה נובע מכך שבנוסף לקיצוץ במענק האיזון יש גם קיצוץ בכל השירותים של משרדי הממשלה.

יצחק ישועה: יחד עם זאת, היינו מקבלים תקציבי פיתוח.

יצחק ישועה: אין דבר כזה יותר במועצות, לא מקבלים תקציבי פיתוח.

יצחק ישועה: היטל השבחה שהיינו מקבלים – המינהל עושה אתנו חשבונות ולא מעביר את היטלי ההשבחה.

יצחק ישועה: כל זה גורם לכך שהמועצות, גם החזקות, גם אלה שיש בהן גבייה של 100% ארנונה עומדות למעשה לפני קריסה.

יצחק ישועה: גם אני מצטרף לדעה של החברים, ויפה שעה אחת קודם, להסתכל על העניין ולא לגרום לכך שבעתיד נמנה ועדות קרואות ותוכניות הבראה כי אין בעניין הזה תשובה.

יצחק ישועה: כל המועצות שיש בהן תוכניות הבראה לא נותנות טוב יותר את השירותים ולא פתרו את הבעיה.

דוד אזולאי: תודה רבה.

דוד אזולאי: רשות הדיבור לחבר הכנסת אריה ביבי.

אריה ביבי: אדוני היושב-ראש, חברי הכנסת.

אריה ביבי: ראשי הרשויות המקומיות, אני רוצה להגיד לכם שאתם גיבורים.

אריה ביבי: כדי להיות ראש רשות מקומית צריך להיות קבלן, עובד סוציאלי, כלכלן, צריך ידע באלף ואחד מקצועות, ובסופו של דבר צריך להסתדר בתקציב של העירייה.

אריה ביבי: אני אומר מניסיוני האישי.

אריה ביבי: הייתי יושב-ראש ועדה קרואה בלוד במשך שנתיים וחצי.

אריה ביבי: השר שרנסקי התקשר אליי ואמר לי: תשמע, בוא, פה, שם.

אריה ביבי: אמרתי לו: בשום אופן לא.

אריה ביבי: התקשר אליי אז ראש הממשלה ברק ושכנע אותי.

אריה ביבי: הוא אמר: תהיה פטריוט.

אריה ביבי: אמרתי: טוב, אני מוכן לבוא לתקופה קצרה.

אריה ביבי: לפני שהגעתי לשם שאלתי מה גובה התקציב שאקבל, כי העירייה היתה בגירעון של 120 מיליון שקל.

אריה ביבי: אמרו לי: מייד כשתיכנס תקבל 60 מיליון שקל.

אריה ביבי: אמרתי: יופי.

אריה ביבי: פרסו לי את זה לשתי מנות.

אריה ביבי: כשנכנסתי לתפקיד שאלתי: איך אני מקבל את זה?

אריה ביבי: אמרו לי: תיגש לבנקים.

אריה ביבי: לאיזה בנק?

אריה ביבי: בנק הפועלים.

אריה ביבי: ניגשתי לבנק הפועלים.

אריה ביבי: אמרו: היות והיה לך עבר כזה וכזה, אנחנו מאמינים לך.

אריה ביבי: והנה הייתי בטוח שאני לא מקבל רק 30 מיליון שקל אלא מקבל 60 מיליון שקל מן הבנק.

אריה ביבי: אמרו לי: מוכנים לתת לך 1.5 מיליון שקל רק בגלל שקוראים לך אריה ביבי.

אריה ביבי: ניגשתי לבנק השני.

אריה ביבי: אני לא רוצה להלעיט אתכם הרבה.

אריה ביבי: כך ניגשתי ל-4-5 בנקים ואספתי 3-4 מיליון שקל.

אריה ביבי: שאלתי את עצמי: מה עושים היום?

אריה ביבי: צריך לתת משכורות.

אריה ביבי: בא משרד הפנים ואמר לי: היות ואתה ועדה קרואה אנחנו מוכנים להשלים לך עוד 3.2 מיליון שקל ואז תגיע ל-7.2 מיליון ותשלם משכורות לחודש הנוכחי.

אריה ביבי: אמרתי: בסדר, בואו נשלם משכורות.

אריה ביבי: לאחר שבוע בדיוק התקשרו אליי מ"מקורות" ואמרו: אנחנו סוגרים לך את המים.

אריה ביבי: שאלתי מדוע, כי עוד לא הגעתי לכל הנישות.

אריה ביבי: אמרו: אתה חייב 2.5 מיליון שקל.

אריה ביבי: אמרתי: חבר'ה, תנו לי זמן, אני רק שבוע בתפקיד.

אריה ביבי: בכדי לא להלעיט אתכם – כך עברתי ויה דולורוזה.

אריה ביבי: כששאלתי כמה עובדים יש בעירייה, בדקתי והיו לי 943 עובדים.

אריה ביבי: כמה עובדים אני צריך בעירייה?

אריה ביבי: ברור לכם שפחות מחצי.

אריה ביבי: כשבאתי לחשב המלווה ולהסתדרות, אמרתי: חבר'ה, אני צריך להוריד קצת מכוח-האדם.

אריה ביבי: אמרו: לא, אתה לא יכול כי מר עמיר פרץ, שהיה אז יושב-ראש ההסתדרות, יחד עם מר אסרף מן ההסתדרות העירונית, יחד עם ראש העירייה הקודם, יחד עם משרד הפנים חתמו על מסמך שקובע שאסור לפטר אף עובד למשך שנתיים.

אריה ביבי: לאחר מספר חודשים אמרתי: אם כך, אני רוצה להתפטר.

אריה ביבי: השר שרנסקי אמר:

אריה ביבי: חכה קצת.

אריה ביבי: עוד לא הספיק להגיד לי לחכות והוא בעצמו התפטר.

אריה ביבי: ואז קיבלתי את השר אלי ישי.

אריה ביבי: באתי אליו והוא אמר לי: תן לי עוד 100 ימי חסד.

אריה ביבי: ובינתיים הריבית דופקת.

אריה ביבי: הגבייה היתה 19 מיליון שקל ובהוצאה כדי לייבש את העיר הייתי צריך 22 מיליון שקל.

אריה ביבי: והקיצוצים, עם כל הכבוד, המשיכו.

אריה ביבי: בכדי לא להלעיט אתכם, עברתי ויה דורולוזה שאני לא מאחל לאף אחד לעבור.

אריה ביבי: כך גררו אותי שנתיים וחצי.

אריה ביבי: את השר אלי ישי החליף השר רמון, ואחריו בא שר נוסף.

אריה ביבי: לפיכך אני בהחלט מבין את המצוקות של השלטון המקומי.

אריה ביבי: אני אומר לכם שאתם גיבורים.

אריה ביבי: מי שממשיך להיות ראש רשות הוא באמת גיבור.

אריה ביבי: הוא פטריוט.

אריה ביבי: אנחנו – לא רק חברי הכנסת אלא כל אדם במדינת ישראל – צריכים להצדיע לכם.

אריה ביבי: אני מבקש לומר למשרד האוצר, עם כל הצנעה, ואני לא בא להשמיץ, תהיו קצת בשטח, תראו עין בעין מה קורה שם.

אריה ביבי: תאמינו לי שלאחר שתהיו בשטח ותגיעו להשתזף בניאונים המסקנה שלכם תהיה הפוכה ולא תחליטו על קיצוצים.

אריה ביבי: היות ונמצאים כאן חיילים, למפקד השריון יש שני דגלים.

אריה ביבי: כשהוא עושה תנועות קדימה ואחורה, משמע: תראו אותי ותעשו כמוני; כשהוא עושה תנועות לצדדים, משמע: נתקלתי במארב ואתם תסתתרו.

אריה ביבי: הממשלה צריכה להראות דוגמה.

אריה ביבי: במקום 30 שרים ו-9 סגני שרים, אם היו מראים קצת דוגמה אולי כאן יכלו להציל עוד עיר או עוד עיירה או עוד מושב או עוד ישוב במדינת ישראל, ואת זה הם לא עשו.

אריה ביבי: ישבה כאן חברת כנסת מן הקואליציה.

אריה ביבי: אשמח אם היא תוריד את היד כאשר ידברו על התקציב.

אריה ביבי: שתעשה כמוני.

ג'קי סבג: מה אתה מציע?

אריה ביבי: אני מציע להקים צוות, לקבוע לו זמן של חודש ימים, לא יותר מזה, שיבדוק את הרשויות המקומיות.

אריה ביבי: שיעבוד יומם ולילה לבדוק כדי להבטיח שרשויות מקומיות במצב סוציו-אקונומי נמוך יקבלו עזרה מיידית, כי יש רשויות מקומיות במצב גרוע מאוד.

ג'קי סבג: ואת החזקים להחליש?

אריה ביבי: לא.

דוד אזולאי: תודה רבה.

דוד אזולאי: רשות הדיבור לחבר הכנסת גדעון עזרא, בבקשה.

גדעון עזרא: לדעתי בשולחן העגול של הממשלה, התעשיינים וההסתדרות היו צריכים לשבת עם הרשויות המקומיות.

גדעון עזרא: חשוב מאוד לדעתי שהדברים יתקבלו גם בהסכמתם של ראשי הרשויות המקומיות.

גדעון עזרא: ומאחר וזה לא נעשה, עלינו לעשות את המלאכה בכנסת.

גדעון עזרא: אדוני היושב-ראש, צריך למצוא את הדרך, ביחד אתך, לתקן את מה שלא תוקן בחוק התקציב, עם ועדת הכספים ועם כולם.

גדעון עזרא: זה דבר אחד.

גדעון עזרא: דבר שני, בירכתי כל הזמן על איחוד רשויות.

גדעון עזרא: יושבים כאן כמדומני שלושה ראשי רשויות מאוחדות.

גדעון עזרא: אני מוכרח להגיד לכם, לדעתי זה ניסיון טוב, ניסיון חשוב שחוסך כסף.

גדעון עזרא: לצערי במגזר הערבי במקום להשאיר את האיחוד, פירקו אותו.

גדעון עזרא: זה לא נכון.

גדעון עזרא: האיחוד חוסך במשאבים.

גדעון עזרא: מועצות דתיות למשל – פשוט לא יאומן כמה משלמים על המועצות הדתיות, שאכן צריך אותן.

חמד עמאר: אל תשכח שבמגזר הערבי אין - - -

גדעון עזרא: במקום שזה יהיה שירות אזורי לכמה ישובים יחד, לכל ישוב יש את המועצה הדתית שלו.

גדעון עזרא: זה כסף שהולך לאיבוד.

דוד אזולאי: סגן ראש העירייה עולה פחות מאשר מועצה דתית.

גדעון עזרא: יש כל מיני פונקציות בערים שאפשר שייתנו שירותים לכמה רשויות מקומיות והשירות יהיה לא פחות טוב.

גדעון עזרא: כאשר הייתי השר להגנת הסביבה, היו איגודי ערים לאיכות סביבה שנתנו שירות לכמה ישובים ביחד.

גדעון עזרא: אפשר לעשות את זה באותה מידה גם בשירותים אחרים.

גדעון עזרא: דבר שלישי, יש לרשויות המקומיות הכנסות שהן לא גובות.

גדעון עזרא: אתמול הייתי בכפר טירה ושם יש סימונים בכבישים בכחול אדום, כחול לבן, אדום לבן, מה שאתם רק רוצים.

גדעון עזרא: האם איזה פקח מעיז לתת דוח חניה למישהו?

גדעון עזרא: אם מישהו שופך זבל אפשר לקנוס אותו בקנס גבוה.

גדעון עזרא: האם מישהו מטפל בזה?

גדעון עזרא: אדם בונה בית.

גדעון עזרא: האם מישהו לוקח ממנו אגרה?

אבי נעים: כולנו דווקא לוקחים.

גדעון עזרא: לא לוקחים.

גדעון עזרא: אני לא מדבר על רשויות מקומיות מסודרות.

הרצל בן-ארי: אבל כולנו נפגעים, לא רק הרשויות המקומיות החלשות.

הרצל בן-ארי: גם הרשויות המקומיות שנחשבות לחזקות נפגעות ממה שקורה כאן.

הרצל בן-ארי: אתם הולכים רק לחלשים.

הרצל בן-ארי: כולם נפגעים כאן.

גדעון עזרא: סלח לי, עוד לא סיימתי את דבריי.

גדעון עזרא: מה שאמרתי בחלק הראשון והחלק השני, על המועצות הדתיות למשל, נוגע לכולם.

גדעון עזרא: הדבר הרביעי הוא חשבון המים מול חשבון החשמל.

גדעון עזרא: חשמל כולם משלמים, מים לא משלמים.

גדעון עזרא: חלק גדול מן הרשויות לדעתי צריכות לכסות מתקציבן על מי שלא משלם מים.

גדעון עזרא: מצד אחד, לא רוצים תאגידי מים וביוב.

גדעון עזרא: אני סבור שזה היה פותר את הבעיה, למרות שמן המים יש רווחים לכאורה לרשות המקומית.

גדעון עזרא: לדעתי צריך למצוא דרך, ואינני יודע כיצד, להצמיד את תשלומי המים והחשמל.

אבי נעים: משק המים של כולנו, כל מי שיושב סביב השולחן הזה, נמצא ברווח.

גדעון עזרא: אם תצמיד את חשבונות החשמל והמים לחשבון אחד ישלמו כולם ואז נצא מן הברדק שקיים בנושא הזה.

גדעון עזרא: אינני יודע כיצד ניתן לעשות את זה.

גדעון עזרא: זה דבר שכדאי לשקול.

גדעון עזרא: חובתנו היום לדאוג לכך שהרשויות המקומיות יוכלו לתת את השירותים הנדרשים לאוכלוסייה, ואת זה ניתן לעשות על-ידי שינויים בחוק התקציב.

גדעון עזרא: עלינו לפעול כולנו ביחד.

גדעון עזרא: האופוזיציה לבדה לא תוכל לעשות את זה, אלא כולנו ביחד.

גדעון עזרא: תודה.

דוד אזולאי: תודה רבה.

דוד אזולאי: רשות הדיבור למר יעקב ממן, ראש מועצת כוכב יאיר.

יעקב ממן: אשתדל לדבר בקצרה.

יעקב ממן: כולם שואלים מה אני עושה כאן בתור ראש רשות מאוזנת.

יעקב ממן: שיעור גביית הארנונה אצלנו עומד על 95%.

יעקב ממן: 19% מן התקציב שלנו הולך על כוח-אדם, בהיקף הכי קטן בארץ.

יעקב ממן: אצלנו תמצאו את ההתייעלות הכי גבוהה שיש.

יעקב ממן: עברנו תהליך של איחוד יישובים.

יעקב ממן: ולמרות הכול, היום אני נמצא על הקשקש.

יעקב ממן: אני נמצא כאן היום גם בשל סיבה נוספת.

יעקב ממן: כאשר אני מגיע למחות על התקציב מול משרד ראש הממשלה, ראש רשות מקומית במדינת ישראל, משטרת ישראל מרביצה לי והיום יש לי צלע שבורה, ואני לא הרמתי את היד, הידיים שלי היו מאחורי הגב.

יעקב ממן: צריך לבדוק איך קורה שכך מתייחסים לראש רשות מקומית במדינת ישראל.

יעקב ממן: אין פלא שזורקים עליו רימונים אם מול משרד ראש הממשלה דבר כזה קורה.

יעקב ממן: ראש רשות מקומית במדינת ישראל מהווה איום ביטחוני על ראש הממשלה?

יעקב ממן: אני, שנכנס בלי בידוק ביטחוני לכל משרד ממשלתי, שלא בודקים אותי כי אני ראש רשות מקומית?

יעקב ממן: על כך אני מוחה.

יעקב ממן: גם מר חסדאי קיבל מכות באותו אירוע ואנחנו עמדנו בשקט.

יעקב ממן: הם יצרו את הפרובוקציה וקיבלו כנראה הנחיה מלמעלה ליצור את הפרובוקציה הזאת.

יעקב ממן: המועצה המקומית כוכב יאיר-צור יגאל והרשויות המקומיות קדימה-צורן וכל הרשויות החזקות נמצאות היום בפני קריסה כלכלית טוטלית.

יעקב ממן: אין שום קשר, אדוני ממשרד האוצר, לנושא גובה הארנונה.

יעקב ממן: אתן לך את התקציב שלי בתור רשות מאוזנת כבר 4 שנים, תגיד לי מהיכן אני יכול לקצץ.

יעקב ממן: מדינת ישראל מחליטה שאני חייב לצרף מלווים לילדים הנכים.

יעקב ממן: אומרים: זה על חשבונך, אין השתתפות, על אף שאמורה להיות השתתפות ממשלה של 50% בתקציב ההסעות.

יעקב ממן: ברווחה 70%.

יעקב ממן: איפה קיים דבר כזה?

יעקב ממן: אתם עושים את העבודה, התפקיד שלכם לשמור על תקציב המדינה.

יעקב ממן: אבל בואו תיקחו רשויות מקומיות חזקות ותראו לאיזה מצב הן הגיעו היום.

יעקב ממן: ולא נדבר על התחייבויות בנושא איחוד יישובים, שעד היום יש לנו ויכוחים באשר לאיחוד היישובים, למענקים שהובטחו וכל מיני דברים כאלה.

יעקב ממן: אני לא רוצה להיכנס לזה כעת, זה לא רלוונטי.

יעקב ממן: קחו לעצמכם דקה ותבדקו את הרשויות החזקות.

יעקב ממן: יש אולי שאלה של שיעור גביית הארנונה בישובים אחרים, אבל הבעיה לא נובעת מגביית הארנונה אלא מן הדבר הקטן שמשתמשים בו כאילו לא ארע דבר.

דוד אזולאי: תודה רבה.

דוד אזולאי: רשות הדיבור לחבר הכנסת טלב אלסאנע, בבקשה.

דוד אזולאי: אני מבקש שתשתדלו לתמצת את דבריכם ולא לחזור על מה שנאמר כבר.

טלב אלסאנע: אדוני היושב-ראש, על-פי הנתונים שהיינו עדים להם, מאז שנת 2000 ועד היום יש קיצוץ של כשליש ממענקי האיזון.

טלב אלסאנע: על-פי מה ששמענו מנציג משרד האוצר צפוי קיצוץ של 15% נוספים.

טלב אלסאנע: למרות שמספר התושבים גדל, המענק הולך וקטן.

טלב אלסאנע: מקצצים בו בצורה דרסטית מאוד, ואחר-כך באים בטענות לרשויות המקומיות ודורשים מהן להתמודד.

טלב אלסאנע: כאשר זו המציאות אינני יודע מדוע אנשים מעוניינים בכלל להתמודד לתפקיד ראש רשות מקומית.

טלב אלסאנע: לדעתי רק אנשים מתאבדים יכולים במציאות הקיימת להתמודד לתפקיד כפוי-הטובה הזה, שיש בו הרבה דרישות ותביעות, כאשר עליהם להתמודד מול התושבים, מצד אחד, ומול השלטון המרכזי, מצד שני.

דוד אזולאי: אתה יודע כמה מועמדים יש בכל רשות מקומית?

טלב אלסאנע: כנראה לא יודעים מה קורה שם.

קריאה: יש גם פלוסים בתפקיד.

טלב אלסאנע: אדוני היושב-ראש, לדעתי אחת הבעיות של השלטון המקומי, שהוא לא מנהל את המאבק בצורה הנכונה.

טלב אלסאנע: זה כוח עצום.

טלב אלסאנע: זה נוגע לחייו של כל אחד ואחד מן התושבים, כולל חברי הכנסת, לילדים ולמשפחות ולמערכת החינוך ולתשתית הפיזית ולכל דבר.

טלב אלסאנע: אבל באופן שיטתי ועקבי מידי שנה מקצצים ומקצצים בתקציבי הרשויות המקומיות והם לא מצליחים למנוע את זה כי אין שדולה, אין לובי חזק חוצה-מפלגות שינהל את המאבק כדי למנוע את הקיצוצים.

דוד אזולאי: אתה טועה בעניין הזה.

דוד אזולאי: אני לא מכיר לובי כל-כך חזק כמו הלובי של השלטון המקומי.

אבי נעים: זה לובי חזק שלא משיג כלום.

טלב אלסאנע: אתן לך דוגמה.

טלב אלסאנע: אתה יושב-ראש ועדת הפנים, אתה חבר כנסת ותיק, אתה שייך לש"ס שהיא אחד המרכיבים החשובים בקואליציה, שבלעדיה אין אפשרות לקבל החלטות.

טלב אלסאנע: אם תבואו היום ותגידו: רבותי, אנחנו רוצים להוביל את המאבק נגד הקיצוץ בשלטון המקומי, אתם תזכו בתמיכה של השלטון המקומי ותמנעו פגיעה בכל התושבים בארץ.

טלב אלסאנע: אומר כאן נציג משרד האוצר: אנחנו רוצים לשמור על החינוך.

טלב אלסאנע: פגיעה בשלטון המקומי היא פגיעה בחינוך וברווחה ובכל התחומים.

טלב אלסאנע: מה יעזור לך לשמור על מסגרת התקציב אם השלטון המקומי יקרוס?

טלב אלסאנע: ואם כבר, למה צריך להוציא כסף על הבחירות לרשויות המקומיות אם אנחנו יודעים את התוצאה?

טלב אלסאנע: נחסוך כסף.

טלב אלסאנע: לא צריך רשויות מקומיות.

טלב אלסאנע: מלכתחילה הרי הולכים למנות ועדות קרואות אז לא צריך בחירות בכלל.

טלב אלסאנע: הגישה הזאת לא נכונה.

טלב אלסאנע: ראינו שמצד אחד מקצצים במענק האיזון, ומצד שני מפצים על-ידי ערבויות לבנקים ועל-ידי תוכניות הבראה.

טלב אלסאנע: כפי שאמרת בתחילת הדיון, מה הועילו חכמים בתקנתם?

טלב אלסאנע: מה יוצא מזה?

טלב אלסאנע: לכן צריך שינוי גישה – לתת יותר קרדיט לרשויות המקומיות, שהן יודעות מה הן עושות.

טלב אלסאנע: צריך לעזור להן להתמודד עם הבעיות של האזרח שאיתן הרשויות המקומיות נתקלות, לא אנחנו נתקלים בהן.

טלב אלסאנע: תודה.

דוד אזולאי: תודה רבה.

דוד אזולאי: רשות הדיבור לחבר הכנסת דב חנין, בבקשה.

דב חנין: תודה רבה, אדוני.

דב חנין: אגיד בקיצור שלושה דברים.

דב חנין: דבר ראשון, יש בעיה עקרונית עם הגישה של המדינה ביחס לשלטון המקומי.

דב חנין: אנחנו כמדינה מטילים על השלטון המקומי יותר ויותר אחריות, ומצד שני אנחנו לא נותנים לשלטון המקומי לא את הכלים ולא את התקציב כדי לעמוד באחריות הזאת.

דב חנין: הבעיה הזאת בסופו של דבר תחזור אל המדינה ולכן הגישה שלכם לא נכונה.

דב חנין: אתם מנסים לראות האם הסוס הזה יוכל להסתדר בלי מים ובלי אוכל, אך בסופו של דבר הוא ימות ואז מי שיצטרך לטפל בבעיות יהיו המערכות של המדינה.

דב חנין: באופן קונקרטי, אדוני היושב-ראש, יש כמה דברים הזויים ממש שנמצאים על השולחן מבחינת משרד האוצר.

דב חנין: עלה הרעיון להפקעת כספי הארנונה לטובת קרן ממשלתית שתחלק מחדש את הכספים הללו, לפחות לגבי מוסדות ציבור.

דב חנין: אתה יודע על מה אני מדבר.

ערן ניצן: על עזרה הדדית.

יעקב אדרי: הם הורידו את זה.

דב חנין: אני יודע שהרעיון הזה ירד, אבל הוא רק מעיד היכן אתם נמצאים מבחינת תפיסת העולם שלכם.

דב חנין: הרעיון הזה הוא מהלך שבשלב ראשון לוקח את הכספים מן הרשויות המקומיות, כאילו בכדי לחלק אותם מחדש, אבל ברגע שהכסף הזה לא יהיה בידי השלטון המקומי זה יהיה כמו תשלומי האיזון – או שיחלקו, או שלא יחלקו, או שפתאום ייזכרו שבעצם יש צרכים אחרים חשובים יותר.

דב חנין: זה מעיד רק על היחס של הממשלה לשלטון המקומי.

דב חנין: נושא תאגידי המים והביוב, אף הוא נושא שאתם עדיין מקדמים אותו.

דב חנין: גם זו מערכת שנידונה מראש להיכשל.

דב חנין: במקום לתת לשלטון המקומי כלים נכונים כדי להתמודד עם בעיות של מים וביוב, אתם יוצרים מנגנונים שכבר היום ברור שלא יעבדו כשורה.

דב חנין: אתם ממשיכים מתוך איזו השקפת עולם אידיאולוגית להאמין שזאת כנראה הדרך היחידה לקדם את העניין.

דב חנין: נקודה אחרונה, אדוני היושב-ראש, אני פשוט רוצה לדעת כאינפורמציה.

דב חנין: האם כבר היום אתם מרגישים בשלטון המקומי ירידה בשיעור גביית הארנונה כתוצאה מן המשבר?

אבי נעים: כמובן.

דב חנין: יש לכם נתונים שמעידים על כך?

אליעזר חסדאי: גם ברשויות מקומיות חזקות המצב הכלכלי משפיע מאוד על שיעור הגבייה.

הרצל בן-ארי: אנשים מובטלים ואין להם מאין לשלם.

קריאה: אנחנו הראשונים שמתמודדים עם זה.

רני פינצ'י: עיריית תל-אביב צפתה שבתקציב 2009 תהיה ירידה של למעלה מ-80 מיליון שקלים בהכנסות רק בשל המצב הכלכלי, וזאת עירייה שיודעת לגבות כספים.

יעקב אדרי: אני לא דואג לתל-אביב.

רני פינצ'י: אם הם צופים שתהיה להם ירידה בהכנסות, סימן שבכל הארץ תהיה ירידה.

דוד אזולאי: צריך להשליך מן הדוגמה.

דוד אזולאי: אם כך אתה מדבר על תל-אביב אז מה יהיה בערי הפריפריה?

יעקב ממן: אצלנו ירדנו ב-15% בשיעור הגבייה בחודשים האחרונים.

דוד אזולאי: תודה רבה.

דוד אזולאי: רשות הדיבור לחבר הכנסת ניצן הורוביץ, בבקשה.

ניצן הורוביץ: אני מצטרף לדבריו של חבר הכנסת דב חנין.

ניצן הורוביץ: מדובר בבעיה כללית ועקרונית של היחס לשלטון המקומי וחוסר הבנה מה זה שלטון מקומי ומה שלטון מקומי צריך להיות.

ניצן הורוביץ: בהקשר הזה אני רוצה להגיד לך, אדוני היושב-ראש, אנחנו כאן כנסת ועלינו לתת פתרונות שורש, פתרונות ארוכי-טווח.

ניצן הורוביץ: חוק עיריות חדש אם יקודם בצורה ראויה כן יכול לתת מענה, כולל לנושאים התקציביים.

ניצן הורוביץ: יש מודלים בעולם של חוקי עיריות שבעצם ביססו מצב של שלטון מקומי רציני, שנתנו סמכויות של ממש לראשי השלטון המקומי, ולשלטון המקומי בכלל.

ניצן הורוביץ: אגב, לא רק בתחומים שעליהם אנחנו מדברים, אלא גם בתחומים כמו תחבורה, שהוא היום תחום שהשלטון המקומי נטול סמכויות לגביו.

ניצן הורוביץ: בעצם בתחום מרכזי של ניהול הרשות המקומית והשפעה על חיי התושב אין בידי ראש הרשות סמכויות.

ניצן הורוביץ: חוק עיריות חדש, שאולי סוף-סוף יקודם כאן בצורה עניינית, יוכל לתת לזה מענה.

ניצן הורוביץ: בחוק כזה צריך להכניס דבר נוסף שיבטא יחס רציני לשלטון המקומי, כמו למשל גמול לחברי מועצה.

ניצן הורוביץ: איך אפשר לבקש מאנשים רציניים שיתגייסו להיות חברי מועצה ולהשתתף בישיבות בלי שיש אפילו גמול מינימלי?

ניצן הורוביץ: הדברים ששמענו כאן, החל מכך שהכו ראשי רשויות מקומיות כשבאו להפגין – ועל מה הם באו להפגין?

ניצן הורוביץ: הייתי במקרה בצד.

ניצן הורוביץ: הם צעקו שאם יקוצצו תקציבי החינוך הם יצטרכו לפטר מורים.

ניצן הורוביץ: על מה אנחנו מדברים כאן?

ניצן הורוביץ: דרך אגב, ראיתי את המכות שניתנו לראשי הרשויות המקומיות ואני מסכים אתך שכאן המשטרה נהגה בכוח מופרז ודחפה בלי צורך והשפילה.

ניצן הורוביץ: אבל שוב, בעיניי זה רק סימפטום ליחס הכולל.

ניצן הורוביץ: מתייחסים לשלטון המקומי כאל דבר זניח.

ניצן הורוביץ: המילה "מקומי" באה כאילו לתאר איזה דבר קטן ושולי, כאשר בעצם אנו יודעים הרי, וגם אתם יודעים, שהדברים המרכזיים בחיי האזרח במדינת ישראל מבוצעים על-ידי השלטון המקומי.

ניצן הורוביץ: יש כאן חור ענק, אדוני היושב-ראש, מבחינת חוק.

ניצן הורוביץ: יש כאן בעיה של תשתית חוקית שלא נותנת לשלטון המקומי את המעמד היאה לו במדינת ישראל.

ניצן הורוביץ: בכמה סעיפים מתוך חוק העיריות דנו עד כה?

יפה שפירא: דנו ב-150 סעיפים מתוך 350 סעיפים.

ניצן הורוביץ: צריך להשלים את החקיקה.

ניצן הורוביץ: אדוני היושב-ראש, אני חייב להגיד לך, אני מכיר את השקפתך.

ניצן הורוביץ: חוק רחב יותר יכול לדעתי לתת מענה.

דוד אזולאי: אני חייב לתקן דבר מה.

דוד אזולאי: קודם כול, חלק מהסעיפים אני בעצמי תמכתי בהם.

דוד אזולאי: שנית, מה אתה רוצה ממני?

דוד אזולאי: הממשלה צריכה להביא את זה לאישור המליאה.

דוד אזולאי: כל עוד זה לא בא לאישור המליאה אני לא יכול עדיין לעשות שום דבר בעניין הזה.

דוד אזולאי: אני לא יכול ליזום דיון.

דוד אזולאי: כדאי שתדע את הנהלים והתקנון של הכנסת.

דוד אזולאי: זו הצעת חוק ממשלתית שצריכה לבוא למליאה לאישור מחדש ואז היא תועבר לדיון בוועדת הפנים והגנת הסביבה.

ניצן הורוביץ: אני יודע.

ניצן הורוביץ: תראה באיזה מצב באה אלינו הממשלה.

ניצן הורוביץ: אין תשתית חוקית רצינית לשלטון המקומי במדינת ישראל והוא נטול סמכויות, אבל הממשלה באה אלינו עכשיו עם קיצוץ של 15%.

ניצן הורוביץ: הופתעתי לשמוע היום את המספר הזה, זה מספר בלתי נתפס.

ניצן הורוביץ: אני לא רואה איך השלטון המקומי, ולא רק רשויות מקומיות חלשות – אני מתל-אביב ומכיר במקרה את המצב שם, וגם במקומות אחרים – יכולות להתמודד עם קיצוץ בקנה מידה כזה.

ערן ניצן: לא מדובר על קיצוץ בכספי השלטון המקומי, אלא במענקי האיזון.

ערן ניצן: זה מיליארד מתוך 37 מיליארד.

ניצן הורוביץ: אתה מבין איזה קיצוץ זה?

ניצן הורוביץ: אתה יודע במה מדובר?

ערן ניצן: אני לא מזלזל.

ערן ניצן: לא הקלתי בכך ראש גם בדברים שאמרתי.

יעקב אדרי: זה בנוסף לקיצוץ הנוסף בכל המשרדים.

ניצן הורוביץ: אתה חייב לתת פתרון לאנשים האלה, לראשי הרשויות המקומיות.

ניצן הורוביץ: איך הם יוכלו להתמודד עם קיצוץ כזה?

יעקב אדרי: ההחלטה לא מתקבלת בדרג שלו אלא מעליו.

ניצן הורוביץ: זה דבר שאי אפשר לעבור עליו כך לסדר היום.

ניצן הורוביץ: 15% זה קיצוץ בלתי אפשרי.

ניצן הורוביץ: אני לא רואה איך הרשויות המקומיות יתמודדו עם דבר כזה כאשר הם ייצאו מן הדיון הזה.

ניצן הורוביץ: אני מופתע, לא ידעתי על היקף הקיצוץ.

ניצן הורוביץ: לסיכום, לא יימצא פתרון עד שהשלטון המקומי בישראל לא יזכה למעמד הראוי לו, ואת זה צריכה לעשות הכנסת, אדוני היושב-ראש.

ניצן הורוביץ: כמובן שלגבי ההליך אתה צודק, אבל היו דוגמאות מתחומים אחרים שבהם הכנסת נכנסה לחוסר המעש והמחדל של הממשלה.

ניצן הורוביץ: אחרת, אני סבור שלא נוכל להתקדם באמת וברצינות.

ניצן הורוביץ: זה עניין של סמכויות, והרבה מעבר לסמכויות שעלו כאן בדיון הזה.

ניצן הורוביץ: תודה.

דוד אזולאי: תודה רבה.

דוד אזולאי: רשות הדיבור לחבר הכנסת יעקב אדרי, בבקשה.

יעקב אדרי: אדוני היושב-ראש, איחרתי לישיבה הזאת כי השתתפתי בישיבה של ועדת הכספים עם שר האוצר, ובין הנושאים שהעלינו שם, אמרתי לו: הגעת להסכמות עם ההסתדרות, וזה טוב, הגעת להסכמות עם התעשיינים, וזה טוב.

יעקב אדרי: מדוע לא יושבים עם השלטון המקומי?

יעקב אדרי: אמרתי לו את זה בישיבה בוועדת הכספים.

יעקב אדרי: כדאי להיפגש מהר מאוד עם השלטון המקומי לפני שתהיה קריסה טוטלית, וזה יגיע.

יעקב אדרי: ברשותכם, אני מבקש להתייחס להכאת ראשי העיריות.

יעקב אדרי: כידוע לכם הייתי ראש רשות מקומית וגם אני חטפתי מכות לפני עשרים ומשהו שנים.

יעקב אדרי: אני זוכר את המחזה הזה.

יעקב אדרי: אדוני היושב-ראש, אתה צריך להזמין את המשטרה לכאן ולומר שלא נסכים לזה.

יעקב אדרי: ראש רשות מקומית, שהוא נבחר ציבור, אין שום סיבה שבעולם שיחטוף מכות.

יעקב אדרי: חבר הכנסת ניצן הורוביץ היה שם.

יעקב אדרי: אני לא הייתי, אבל די במה שראיתי בתקשורת, וגם דיברו אתי כמה ראשי רשויות מקומיות.

יעקב אדרי: לא צריך להסכים לזה.

יעקב אדרי: צריך לגנות את זה בכל פה.

דוד אזולאי: אני מבקש לקבל פנייה מסודרת בעניין הזה.

יעקב אדרי: גם אתם צריכים לפנות בעניין הזה.

פיני קבלו: אדוני היושב-ראש, אפשר שנעביר לך פנייה של יושב-ראש מרכז השלטון המקומי?

דוד אזולאי: אם תהיה פנייה, נקיים על כך דיון.

דוד אזולאי: אין שום בעיה.

דוד אזולאי: אנחנו בוודאי לא רוצים לתת ידינו לפגיעה בנבחרי ציבור.

דוד אזולאי: אין סיבה לכך.

אריה ביבי: דיברתי עם מר בוחבוט ואני בתיאום עם המשטרה.

אריה ביבי: אולי נקיים כאן דיון.

אליעזר חסדאי: חבר הכנסת אדרי צודק.

אליעזר חסדאי: אם לא יבדקו את שורש הבעיה, מי נתן את ההנחיה להכות אותנו, ייתכן שנראה דברים כאלה שוב.

יעקב אדרי: אני סבור שלא נתנו הנחיה.

דוד אזולאי: רבותי ראשי הרשויות המקומיות, אתם מכירים את המערכת ויש לכם את הכתובת לאן לפנות.

דוד אזולאי: אם תהיה פנייה כזאת אליי, נקיים ישיבה.

יעקב אדרי: כולנו כאן משתתפים בצערכם, אבל זה לא מספיק.

יעקב אדרי: צריך לעשות תכלס בעניין הזה.

יעקב אדרי: עליכם לעשות שני דברים.

יעקב אדרי: ראשית, עליכם להחריף את המאבק.

יעקב אדרי: ראיתי קומץ של אנשים שהגיעו להפגנה אבל לא את כל ראשי הרשויות המקומיות.

קריאה: לא הזמנו יותר.

יעקב אדרי: אמרתי לכם, במשך כמה שנים הייתי ראש רשות מקומית ואני מכיר את זה מכל הכיוונים.

יעקב אדרי: אשמח מאוד אם תמשיכו ותחריפו את המאבק.

יעקב אדרי: שנית, באופן חד-צדדי עליכם להודיע שבנושאים מסוימים אתם לא מטפלים.

יעקב אדרי: זה יזעזע את הממשלה.

יעקב אדרי: אני לא אומר את זה בגלל שאני עכשיו בצד הזה.

אבי נעים: את מי לזעזע?

אבי נעים: את נציג משרד האוצר שהלך מכאן באמצע הדיון?

יעקב אדרי: הוא לא קובע.

דוד אזולאי: יש כאן עוד נציגים של משרד האוצר.

דוד אזולאי: הוא קיבל רשות לצאת.

יעקב אדרי: לא צריך להפיל את זה עליו.

יעקב אדרי: הוא פקיד שממלא את ההוראות.

יעקב אדרי: עליכם להגיד: אנחנו לא מטפלים בנושאי החינוך והרווחה, חד וחלק.

יעקב אדרי: שהמדינה תטפל בזה.

יעקב אדרי: דבר נוסף, מה שאני כבר התחלתי לעשות, וזה חוצה מפלגות, אנחנו מקימים צוות של חברי כנסת, חלקם ראשי רשויות מקומיות לשעבר, וננסה לזרז את נושא החקיקה ולטפל בעניין הזה כפי שצריך.

יעקב אדרי: אבל אם לא יהיו במקביל גם צעדים של השלטון המקומי לא ייצא הרבה.

יעקב אדרי: עוד פעם נדבר, ועוד פעם נדבר, ורשויות מקומיות יקרסו ותהיה קריסה טוטלית של הרשויות, וכבר רואים את זה.

דוד אזולאי: תודה רבה.

דוד אזולאי: רשות הדיבור לחבר הכנסת חמד עמאר, בבקשה.

חמד עמאר: אדוני היושב-ראש, אני שומע את נציג משרד האוצר אומר שלא נוגעים בחינוך ולא נוגעים בביטחון.

חמד עמאר: אבל חשוב לזכור שהאזרח הוא הביטחון, הוא החינוך.

חמד עמאר: אם השלטון המקומי לא יכול לתת את השירות הבסיסי לאזרח לא יהיה לנו לא חינוך ולא ביטחון.

חמד עמאר: אם ילד הולך לבית-הספר ואין בבית-הספר מכונת צילום למסמכים – ונתקלתי בזה בעבודתי הקודמת כיושב-ראש תנועת נוער, כאשר הגעתי לבתי-ספר וביקשו ממני כתנועת נוער תרומה של 500 שקל כדי שיוכלו לצלם ניירות – זה מעיד על המצב של הרשויות המקומיות.

חמד עמאר: אני שומע כאן שמדברים על שיעור גביית הארנונה במגזר המיעוטים.

חמד עמאר: אתייחס יותר למגזר הדרוזי מאשר למיעוטים.

חמד עמאר: אני מסתובב הרבה בשטח ויודע ששיעור גביית הארנונה עלה.

חמד עמאר: אציג לכם דוגמה פשוטה.

חמד עמאר: בפקיעין שיעור הגבייה עומד על 77%.

חמד עמאר: משרד הפנים לא עומד בהבטחותיו למתן ההנחות כי ממוצע ההכנסה - - -

רני פינצ'י: שאל חבר הכנסת איך 77%.

רני פינצ'י: אמרתי שזה נטו.

חמד עמאר: ממוצע ההכנסה של משפחה דרוזית-צ'רקסית הוא פחות מ-5,000 שקל בחודש.

חמד עמאר: אל תתפלאו שבאים ואומרים שאין גביית ארנונה.

חמד עמאר: ראשי הרשויות המקומיות עושים את כל העבודה הדרושה, כל ראשי הרשויות.

חמד עמאר: בעצמי הייתי חבר מועצת עיריית שפרעם ואני יודע כמה קשה עבדנו כדי להגיע לגביית ארנונה.

חמד עמאר: שיעור גביית הארנונה במגזר הדרוזי במיוחד עולה.

חמד עמאר: יש מועצה ממונה בירכא.

חמד עמאר: ב-3 השנים האחרונות נגבו יותר מ-30 מיליון שקל.

חמד עמאר: אתם חושבים שבעקבות זה השירות לאזרח השתנה?

חמד עמאר: לא השתנה שום דבר שם.

חמד עמאר: ניתן אותו שירות לאזרח.

חמד עמאר: אדוני היושב-ראש, אם לא נחזק את השלטון המקומי, גם את החינוך נאבד וגם את הביטחון כי הילדים שלנו שמקבלים חינוך הם שבסופו של דבר נותנים לנו את הביטחון שלנו והם שייתנו לנו את הביטחון גם בעתיד.

חמד עמאר: אציג לכם דוגמאות של גירעון.

חמד עמאר: איך ראש רשות מקומית יכול לצאת מגירעון כאשר התקציב השוטף שלו הוא 20 מיליון שקל והגירעון שלו 27 מיליון שקל?

חמד עמאר: איך ראש רשות מקומית נבחר וחדש יכול לצאת מזה?

חמד עמאר: תביא את כל המומחים שבעולם, נראה אם יוכלו לנהל רשות מקומית שנמצאת בגירעון של 27 מיליון שקל, כאשר כל התקציב שלה היא של 20 מיליון שקל.

חמד עמאר: כוועדת הפנים והגנת הסביבה עלינו לשים את נושא הרשויות המקומיות במקום גבוה בסדר העדיפויות שלנו.

חמד עמאר: אם נצליח לפתור את הבעיה של ראשי הרשויות המקומיות נוכל לקדם מאוד את האזרחים במדינה.

דוד אזולאי: תודה רבה.

דוד אזולאי: רבותי, אני מבקש מכם לקצר בדבריכם.

דוד אזולאי: אנו צריכים לסכם את הישיבה.

מטר ג'ריס: אני רוצה להביא את זעקת המגזר הערבי.

מטר ג'ריס: עם כל הכבוד לחברינו הדרוזים, עם השירות בצבא הקבע ובמשטרה יש להם הכנסה די טובה.

חמד עמאר: היום משרת בקבע מקבל 4,500 שקלים בחודש.

מטר ג'ריס: טוב יותר מכלום.

מטר ג'ריס: במגזר הערבי היום למעלה מ-90% נמצאים במדרג הסוציו-אקונומי באשכולות 1-2 מתוך 10.

מטר ג'ריס: מעטים מאוד נמצאים באשכולות 3-4.

מטר ג'ריס: אולי כפר אחד קטן נמצא באשכול 6, זה השיא במגזר הערבי.

מטר ג'ריס: הייתי רוצה לשאול את נציג משרד האוצר, שיגלה לנו כמה חובות יש לאזרחים כלפי רשויות המס בישראל.

מטר ג'ריס: יש להם את כל הכלים לגבות אך הם לא יכולים לגבות.

מטר ג'ריס: אז תתארו לעצמכם את המורכבות הזאת ברשויות המקומיות ואיך אפשר לגבות ארנונה ולהעמיק את הגבייה, במיוחד בשנה הנוכחית שהיא שנה קשה מאוד.

מטר ג'ריס: המגזר הערבי הוא הראשון שנפגע במשבר הכלכלי המתהווה.

מטר ג'ריס: צריך לשים על כך דגש.

מטר ג'ריס: אני לא רוצה להרחיב יותר את הדברים כי הזמן קצר.

דוד אזולאי: תודה רבה.

דוד אזולאי: אנא תדבר בקצרה.

אבי נעים: חשוב לי להגיד משפט אחד.

אבי נעים: לדעתי הכי חשוב שהוועדה תצא מכאן עם צעדים אופרטיביים, שזה לא יישאר בגדר פרוטוקול של ועדה.

אבי נעים: חשוב מאוד שהוועדה תזכור שיש את דוח מבקר המדינה.

אבי נעים: לא צריך להקים עוד צוות, חבר הכנסת אריה ביבי.

אבי נעים: דוח מבקר המדינה מדבר על כך שבסופו של דבר מדינת ישראל משלמת יותר מאשר היא מקצצת.

אבי נעים: צריך לזכור את זה.

אבי נעים: תוכניות ההבראה בסופו של דבר עלו למדינת ישראל יותר מן הקיצוץ במענקי האיזון.

אבי נעים: צריך לזכור דבר נוסף, שמדינות מתקדמות מעצימות את השלטון המקומי.

אבי נעים: אם יש אי של יציבות שלטונית במדינת ישראל זה השלטון המקומי.

אבי נעים: רובנו כאן מכהנים יותר מקדנציה אחת, רובנו כאן עשינו עבודה נהדרת.

אבי נעים: אפשר לבקר ברשויות שלנו.

דוד אזולאי: צריך להפנות את הממשלה לתקופת המלחמה, גם בצפון וגם בדרום, לדעת מה עשו הרשויות המקומיות בעת חירום.

אבי נעים: בין היתר.

אבי נעים: אני כיושב-ראש ועדת הביטחון בשלטון המקומי ישבתי כאן מולך כאשר היית יושב-ראש הוועדה בפעם הקודמת ודיברנו על נושא הביטחון של ראשי הרשויות.

אבי נעים: מאז זרקו רימונים באשדוד ושרפו למר פיני בדש את המטוס בעומר.

אבי נעים: אנו נמצאים בחזית.

אבי נעים: אנחנו זה החינוך, אנחנו זה תנועות הנוער, אנחנו זה בני עקיבא, אנחנו זה הצופים, אנחנו זה הביטחון האישי.

אבי נעים: תזכרו את זה.

אבי נעים: נציג משרד האוצר דיבר כאן על ביטחון ועל חינוך.

אבי נעים: אנחנו זה הביטחון והחינוך.

דוד אזולאי: תודה רבה.

דוד אזולאי: אחרון הדוברים, בבקשה.

סיון יחיאלי: אני ראש מועצת כפר ורדים.

סיון יחיאלי: אנחנו רשות מקומית חזקה יחסית.

סיון יחיאלי: אני חושב שכל היושבים סביב השולחן, בצד הזה לפחות, הם ראשי רשויות מקומיות חזקות.

קריאה: רק על הנייר.

סיון יחיאלי: כולנו נמצאים באשכולות הסוציו-אקונומיים 6 או 7 ומעלה.

דוד אזולאי: צריך להגיד: בלי עין הרע.

סיון יחיאלי: ובכל זאת, תגיד לי אתה אדוני היושב-ראש, וחבל שנציג משרד האוצר לא נמצא כאן, נניח שכל תושביי הם מר איתן ורטהיימר, והם לא, אבל נניח שכולם מר איתן ורטהיימר.

סיון יחיאלי: איך למען השם אני גובה מהם כסף?

סיון יחיאלי: תגידו לי איך אני לוקח מהם כסף ועושה משהו.

סיון יחיאלי: עם כל הכבוד, אתם לא נותנים.

סיון יחיאלי: הרי כמה אפשר לייקר ארנונה?

סיון יחיאלי: אני חי בכפר ורדים, 9 קילומטרים מהגבול.

סיון יחיאלי: זה לא 9 קילומטרים מעזריאלי ואני לא יכול לקבוע ארנונה בכפר ורדים יקרה יותר מאשר בכפר שמריהו, בסביון וברמת השרון.

סיון יחיאלי: יש גבול לכל דבר, בכל זאת זה פריפריה.

סיון יחיאלי: באה המדינה ומקצצת לנו עכשיו את תקציבי ההסעות.

סיון יחיאלי: ילד אחד אצלנו שדורש הסעה לאיילת השחר, כי אנו בפריפריה ואני צריך להסיע אותו למרחק של חצי הגליל לבית-ספר לחינוך מיוחד, עולה לי 1% מן הארנונה – 160,000 שקל.

סיון יחיאלי: אני שואל אותך, מאין נביא את 160,000 השקלים?

סיון יחיאלי: איך אסתכל להורים של הילד בעיניים, ומצד שני איך אסתכל לעיניהם של הורי שאר הילדים בישוב ואומר להם: במקום להשקיע 160,000 שקל בחינוך אני משקיע אותם בהסעה של ילד אחד שהמדינה לא יכולה לתקצב אותו כי היא מטילה את התפקיד עליי?

סיון יחיאלי: ואתם אומרים לי: אתה חזק, תסתדר.

סיון יחיאלי: אתם יודעים מה, אתם צודקים, אני חזק.

סיון יחיאלי: נציג משרד האוצר הלך מכאן.

סיון יחיאלי: קודם הוא אמר: לא רק כפר ורדים, גם תל-אביב לא מקבלת.

סיון יחיאלי: אבל כפר ורדים נמצא בפריפריה, במקום שיש לידו את אזור התעשייה תפן, שהוא כֶּשֶל שוק שהממשלה יצרה.

סיון יחיאלי: יש שם אזור תעשייה שלא נותן ארנונה לאף אחד וכולם ילכו לאזור התעשייה הזה מכיוון שהארנונה שם נורא זולה.

סיון יחיאלי: יוצא שכפר ורדים חי רק מארנונה של מגורים.

יעקב אדרי: צריך לטפל בזה בדיוק כמו בקיסריה.

סיון יחיאלי: אומרת חברת הכנסת קירשנבאום הנכבדה, שבאמת דיברה לטובתנו, שכפר ורדים יקבל.

סיון יחיאלי: לא, כפר ורדים לא מקבל.

סיון יחיאלי: כפר ורדים מקופח.

סיון יחיאלי: כך יוצא שישוב עם 6,000 תושבים משלמי מסים, שהולכים לצבא נשאר מקופח.

סיון יחיאלי: קורס טיס מסתיים בקרוב והזמינו אותי כי יש לנו חבר'ה שמסיימים שם קורס טיס.

סיון יחיאלי: תאמין לי, העידית של מדינת ישראל.

סיון יחיאלי: אבל אולם ספורט אין להם.

סיון יחיאלי: למה?

סיון יחיאלי: כי הילדים של כפר ורדים משחקים באולם ספורט בינוח.

סיון יחיאלי: 8 קבוצות ליגה בכפר ורדים משחקות כדורסל, אך אין לנו אולם ספורט כי מדינת ישראל סבורה שמי שנמצא באשכול סוציו-אקונומי 6 ומעלה לא ראוי.

סיון יחיאלי: הלך מכאן נציג משרד האוצר, וחבל לי על הדברים שאמר.

סיון יחיאלי: הוא צריך להסתכל לנו בעיניים ולתת תשובות לבעיות האמיתיות שלנו.

סיון יחיאלי: מענקי האיזון הם חלק מן העניין, הסעות הן חלק מן העניין, רווחה זה חלק מן העניין.

סיון יחיאלי: אנחנו מדברים היום על רווחה.

סיון יחיאלי: אתה יודע שבישוב שלי, באשכול סוציו-אקונומי 9, 20% מהישוב מטופל ברווחה?

סיון יחיאלי: אתה יודע כמה ילדים בסיכון יש אצל הורים קרייריסטים?

סיון יחיאלי: מי משלם עבור זה?

סיון יחיאלי: אני לא רוצה מכם כלום.

סיון יחיאלי: תנו לי את תפן.

סיון יחיאלי: אלך הביתה בשקט ואומר: תעזבו אותי.

דוד אזולאי: ברגע שתקבל את תפן, יש לך שכנים שגם הם רוצים חלק מזה.

סיון יחיאלי: נתחלק איתם.

דוד אזולאי: אנחנו מכירים את הבעיה.

דוד אזולאי: אנחנו שכנים.

סיון יחיאלי: אי אפשר לקחת בעיה אחת ולנתק אותה.

סיון יחיאלי: הבעיה שלנו כאן, שממשלת ישראל רואה בנו קבלן ביצוע שיש לו רק חובות ואין לו זכויות.

סיון יחיאלי: הדבר הזה לא יכול להימשך.

סיון יחיאלי: מכאן אנחנו פונים אליכם.

סיון יחיאלי: בידכם הכוח לשנות את זה.

דוד אזולאי: רבותי, אגש לסיכום הדיון.

דוד אזולאי: קודם כול, אני מבקש להודות לכל ראשי הרשויות ולכל המשתתפים בדיון.

דוד אזולאי: אני מבקש להודות לחיילים שהשתתפו בדיון, ותיכף אפגוש אותם ונשמע הדים מן הדיון.

דוד אזולאי: 1) ועדת הפנים והגנת הסביבה מחזקת את ידי ראשי הרשויות המקומיות במאבקם הצודק למען התושבים, וקוראת לממשלה לנהל משא ומתן עם השלטון המקומי הנמצא קרוב למצב חירום.

דוד אזולאי: 2) הוועדה פונה בבקשה להימנע מקיצוץ במענקי האיזון.

דוד אזולאי: אני אומר לכם, רבותי ראשי הרשויות המקומיות, אנחנו עומדים לפני אישור התקציב בקריאה הראשונה, השנייה והשלישית.

דוד אזולאי: אם אתם לא תפעילו לחץ – ויש לכם כוח, אל תספרו לי סיפורים שאתם לא מסוגלים.

דוד אזולאי: אתם מסוגלים, אתם יכולים, ואתם גם יודעים לעשות את זה.

דוד אזולאי: קיצוץ במענקי האיזון הוא פגיעה קשה בשלטון המקומי.

דוד אזולאי: אם אתם תתגייסו ותעשו את העבודה כפי שאתם יודעים לעשות, אפשר למנוע את הקיצוץ הזה.

דוד אזולאי: אני זורק אליכם את הכדור.

דוד אזולאי: אנחנו נפנה לראש הממשלה ונבקש להימנע גם מקיצוץ בתקציב האיזון וגם לקרוא לכם למשא ומתן, בדיוק כפי שהיה עם ההסתדרות ועם כל הגורמים הנוגעים בדבר.

דוד אזולאי: 3) הוועדה תפנה למפכ"ל המשטרה או לשר לביטחון פנים, בבקשה לחקור את הטענות של ראשי הרשויות המקומיות על אלימות שוטרים כנגד ראשי הרשויות המקומיות בזמן ההפגנה.

דוד אזולאי: תודה רבה לכולם.

דוד אזולאי: הישיבה נעולה.